text:
Utobem ti Di Agkupas nga Ayat ni Jehova
“Mennamennaekto ti isuamin nga aramidmo.”—SAL. 77:12.
KANTA: 18, 61
1, 2. (a) Apay a kombinsidoka nga ay-ayaten ni Jehova ti ilina? (b) Idi naparsua ti tao, ania ti kasapulanna?
APAY a masiguradom nga ay-ayaten ni Jehova ti ilina? Sakbay a sumungbatka, usigem dagitoy a komento ti dadduma: Iti adu a tawen, ni Taylene ket parparegtaen dagiti kakabsat nga agbalin a balanse ken saanna a namnamaen ti nalablabes ngem iti kabaelanna. Kinunana: “No saannak nga ay-ayaten ni Jehova, saan koma nga agtultuloy ti panangbalakadna.” Agsolsolo ni Brigitte a nangpadakkel iti dua nga annakna idi natayen ni lakayna. Kinunana: “Ti panangpadakkel iti annak iti lubong ni Satanas ti karirigatan nga aramiden, nangruna kadagiti agsolsolo a nagannak. Ngem kombinsidoak nga ay-ayatennak ni Jehova ta inwanwannak bayat dagiti narigat a kasasaad ken saanna nga impalubos a mapasarak ti saanko a maibturan.” (1 Cor. 10:13) Addaan ni Sandra iti saan a maagasan a sakit. Iti maysa a kombension, adda kabsat a babai a nangipakita iti personal nga interes kenkuana. Kinuna ti lakay ni Sandra: “Nupay saanmi nga am-ammo, naragsakankami iti impakitana a pannakaseknan kadakami. Ammomi nga ay-ayatennakami ni Jehova no mapasaranmi ti uray bassit laeng a panagayat dagiti kakabsat.”
2 Naparsua ti tao a mangipakita ken maipakitaan iti ayat. Nalakatayo a maupay no saantayo a marikna ti ayat gapu iti di ninamnama a pasamak, sakit, pinansial a problema, wenno saan a nabunga ti ministeriotayo. No mariknatayo a saannatayo nga ay-ayaten ni Jehova, nagsayaat a laglagipentayo a napategtayo kenkuana ken kanayon nga adda iti sibaytayo, a ‘mangig-iggem iti makannawan nga imatayo’ ken tultulongannatayo.—Isa. 41:13; 49:15.
3. Ania ti makatulong kadatayo nga agtalek nga agnanayon ti ayat ni Jehova kadatayo?
3 Dagiti indibidual a nadakamat nga immun-una masiguradoda a kaduada ti Dios bayat dagiti narigat a kasasaad. Makapagtalektayo met nga adda ti Dios iti sibaytayo. (Sal. 118:6, 7) Iti daytoy nga artikulo, adalentayo no kasano nga impakita ti Dios ti ayatna kadatayo babaen iti (1) parparsuana, (2) naipaltiing a Saona, (3) panagkararag, ken (4) ti subbot. Ti panangutobtayo kadagiti agkakaimbag nga inaramid ni Jehova tignayennatayo nga ad-adda a mangapresiar iti di agkupas nga ayatna.—Basaen ti Salmo 77:11, 12.
UTOBEM DAGITI PARSUA NI JEHOVA
4. Ania ti maadaltayo no paliiwentayo dagiti pinarsua ni Jehova?
4 Makitatayo kadi ti di agkupas nga ayat ni Jehova kadatayo kadagiti parsuana? Wen, gapu ta dagiti pinarsua ti Dios ti mismo a pakakitaan ti ayatna. (Roma 1:20) Inaramidna ti daga tapno natalged a pagnaedan ken pagbiagantayo. Kayatna nga agbiagtayo isu a masapul a mangantayo. Sinigurado ni Jehova a mangpataud ti daga iti nakaad-adu a mula a mabalin a pagtaraon. Pinagbalinna pay a makaparagsak ken makapnek ti pannangan. (Ecl. 9:7) Maragragsakan ti kabsat a babai a ni Catherine a mangpaliiw iti nakaparsuaan, nangruna bayat ti primavera iti Canada. Kinunana: “Makapaamanga a talaga no kasano nga agtubo manen dagiti agsabong a mula, ken agsubli manen dagiti agakar-akar a tumatayab, agraman ti bassit a hummingbird nga agtuktok iti panganan ti billit iti ruar ti tawa ti kosinak. Talaga nga ay-ayatennatayo ni Jehova ta ipapaayna ti pagragsakantayo.” Maragsakan ni Jehova kadagiti parsuana, ket kayatna a maragsakantayo met.—Ara. 14:16, 17.
5. Kasano a makita ti ayat ni Jehova iti pannakaparsua ti tao?
5 Pinarsuanatayo ni Jehova a mangaramid iti nabunga ken makagunggona a trabaho a mangnayon iti ragsaktayo nga agbiag. (Ecl. 2:24) Pinanggepna a ti tao punnuenna ti daga, iturayanna dayta, ken aywananna dagiti ikan, tumatayab, ken dadduma pay a parsua. (Gen. 1:26-28) Nakaay-ayat ni Jehova ta pinarsuanatayo nga addaan iti abilidad a mangtulad kenkuana!—Efe. 5:1.
IPATEGMO TI NAIPALTIING A SAO TI DIOS
6. Apay a masapul nga ipategtayo ti Sao ti Dios?
6 Impakita ti Dios ti panagayatna iti panangipaayna kadatayo iti naipaltiing a Saona. Maammuantayo iti dayta ti maipapan kenkuana ken no kasano a nakilangen kadagiti tattao. Kas pagarigan, ibaga ti Biblia no kasano a nakilangen kadagiti Israelita a masansan a nagsukir kenkuana. Kuna ti Salmo 78:38: “Isu naasi; abbonganna ti biddut ket saan a mangdadael. Ket adu a daras nga insanudna ti ungetna, ket saanna a gutugoten ti isuamin a pungtotna.” No utobentayo dayta a bersikulo, tulongannatayo a mangapresiar iti panagayat ken pannakaseknan ni Jehova kadatayo. Masiguradotayo nga ipatpategnatayo ni Jehova.—Basaen ti 1 Pedro 5:6, 7.
7. Apay a masapul a maaddaantayo iti panagraem iti Biblia?
7 Masapul nga ipategtayo ti Biblia. Apay? Gapu ta makisarsarita ti Dios kadatayo babaen iti dayta. Napateg ti nasayaat ken nadungngo a komunikasion dagiti nagannak ken annak tapno tumibker ti panagtalek ken panagayatda. Ania ti manamnamatayo ken Jehova? Nupay saantayo a pulos nakita ken nangngeg ti timekna, “makisarsarita” kadatayo babaen iti naipaltiing a Saona. Gapuna, masapul a dumngegtayo kenkuana. (Isa. 30:20, 21) Kas dedikado nga adipenna, kayat ni Jehova a maiwanwan ken masalaknibantayo iti peggad. Kayatna nga am-ammuentayo ken agtalektayo kenkuana.—Basaen ti Salmo 19:7-11; Proverbio 1:33.
8, 9. Ania ti kayat ni Jehova a maammuantayo? Mangted iti pagarigan iti Biblia.
8 Kayat ni Jehova a maammuantayo nga ay-ayatennatayo ken kitkitaenna dagiti naimbag a maar-aramidantayo. (2 Cron. 16:9) Kas pagarigan, usigentayo ti inaramidna ken Ari Jehosafat iti Juda. Saan a nasayaat ti inaramid ni Jehosafat idi nakikadua ken Acab nga ari ti Israel tapno maalada manen ti Ramot-galaad manipud kadagiti Sirio. Nupay impasigurado ti 400 nga ulbod a propeta nga agballigi ni Acab, imbaga ti pudno a propeta ni Jehova a ni Mikaias a maabakda. Natay ni Acab iti paggugubatan, ken dandani natay ni Jehosafat. Idi nakasublin iti Jerusalem, inusar ni Jehova ni Jehu a mangbalakad kenkuana iti di umiso a pannakikaduana ken Acab. Nupay kasta, ni Jehu nga anak ni Hanani a managsirmata, kinunana ken Jehosafat: “Adda naimbag a bambanag a nasarakan kenka.”—2 Cron. 18:4, 5, 18-22, 33, 34; 19:1-3.
9 Iti rugi ti panagturayna, binilin ni Jehosafat dagiti prinsipe, Levita, ken papadi a mapanda iti amin a siudad ti Juda tapno isuroda kadagiti tattao ti Linteg ni Jehova. Nagballigi dayta ta dagiti tattao iti sabali a nasion nagbutengda ken Jehova. (2 Cron. 17:3-10) Nupay nakaaramid ni Jehosafat iti di umiso, nakita ni Jehova dagiti naimbag nga inaramidna. Ipalagip daytoy a salaysay iti Biblia nga uray imperpektotayo, saan nga agkupas ti ayat ni Jehova kadatayo no aramidentayo ti amin a kabaelantayo nga agserbi kenkuana.
APRESIAREM TI PANAGKARARAG
10, 11. (a) Apay a ti kararag ket nagsayaat a sagut ni Jehova kadatayo? (b) Kasano a sungbatan ni Jehova dagiti kararagtayo? (Kitaen ti ladawan iti rugi ti artikulo.)
10 Ti naayat nga ama ket mangipaay iti panawen a dumngeg kadagiti annakna no kayatda ti makisarita kenkuana. Kayatna a maammuan dagiti pakaseknan ken pakadanaganda gapu ta kayatna a maammuan ti linaon ti pusoda. Ti nailangitan nga Amatayo a ni Jehova denggennatayo met no umadanitayo kenkuana babaen iti nakapatpateg a pribilehio a panagkararag.
11 Mabalintayo ti agkararag ken Jehova iti aniaman a kanito. Saannatayo a lapdan. Isu ti Gayyemtayo a sisasagana a dumngeg kadatayo. Ni Taylene a nadakamat itay, kunana: “Maibagam ti aniaman ken ti amin kenkuana.” No agkararagtayo ket ibagatayo iti Dios dagiti problematayo, mabalin a sungbatannatayo babaen iti teksto ti Biblia, artikulo iti magasin, wenno makapabileg a sasao dagiti kapammatiantayo. Denggen ken maawatan ni Jehova dagiti pakaasitayo. Ti sungbat dagiti kararagtayo ket ebkas ti di agkupas nga ayatna kadatayo.
12. Apay a masapul nga adalentayo dagiti kararag a nairekord iti Biblia? Mangted iti pagarigan.
12 Adu ti masursurotayo iti kararag a nairekord iti Sao ti Dios. Ngarud, makitatayo a makatulong no usigentayo dagita a kararag bayat iti panagdaydayaw ti pamilia. Sumayaat ti kararagtayo no usigentayo no kasano nga inyebkas dagiti nagkauna nga adipen ni Jehova dagiti pakaseknanda. Kas pagarigan, usigentayo ti napakumbaba a kararag ni Jonas idi adda iti tian ti dakkel nga ikan. (Jon. 1:17–2:10) Adalentayo ti napasnek a kararag ni Solomon ken Jehova idi inagurasion ti templo. (1 Ar. 8:22-53) Utobentayo ti modelo a kararag ni Jesus nga agpaay a pakagunggonaantayo. (Mat. 6:9-13) Kangrunaanna, ‘ipakaammotayo dagiti dawattayo iti Dios.’ Kas resultana, ‘ti talna ti Dios a mangringbaw iti isuamin a panunot saluadannanto dagiti pusotayo ken dagiti pannakabalin ti isiptayo.’ Ad-adda met nga agyamantayo iti di agkupas a panagayat ni Jehova kadatayo.—Fil. 4:6, 7.
AGYAMANKA ITI SUBBOT
13. Ania a gundaway ti nailukat kadagiti tattao gapu iti subbot?
13 Naipaay ti nakapatpateg a sagut a daton a subbot ni Jesus tapno “magun-odantayo ti biag.” (1 Juan 4:9) Idi dinakamat ni apostol Pablo daytoy a naisangsangayan nga ebkas ti ayat ti Dios, insuratna: “Ni Kristo, . . . natay maipaay kadagiti di nadiosan a tattao iti naituding a tiempo. Ta nganngani awan asinoman a matay a maipaay iti maysa a nalinteg a tao; kinapudnona, maipaay iti naimbag a tao, nalabit, adda pay ketdi makaitured a matay. Ngem ti Dios irekomendana ti bukodna nga ayat kadatayo ta, bayat a managbasoltayo pay laeng idi, ni Kristo natay a maipaay kadatayo.” (Roma 5:6-8) Daytoy a kapatgan nga ebkas ti ayat ti Dios ti nangilukat iti gundaway kadagiti tattao a maaddaan iti nasayaat a relasion ken Jehova.
14, 15. Ania ti kaipapanan ti subbot kadagiti (a) napulotan a Kristiano? (b) addaan iti namnama nga agbiag ditoy daga?
14 Addada tattao a mangibilang a naisangsangayan ti di agkupas nga ayat ni Jehova. (Juan 1:12, 13; 3:5-7) Gapu ta napulotanda iti nasantuan nga espiritu, nagbalinda nga “annak ti Dios.” (Roma 8:15, 16) Inladawan ni Pablo dagiti napulotan a Kristiano kas ‘naibangon ken nagtugaw kadagiti nailangitan a disso a maikaykaysa ken Kristo Jesus.’ (Efe. 2:6) Addaanda iti kastoy a naespirituan a kasasaad gapu ta ‘naselioanda iti naikari a nasantuan nga espiritu, a maysa a tanda a pakpakauna iti tawidda,’ kayatna a sawen, ‘gapu iti namnama a naisagana kadakuada iti langlangit.’—Efe. 1:13, 14; Col. 1:5.
15 Mabalin met a makigayyem ken Jehova uray ti adu a tattao a mamati iti subbot. Maaddaanda met iti namnama nga agbalin nga annak ti Dios ken agbiag nga agnanayon iti Paraiso a daga, isu a babaen iti subbot, impakita ni Jehova ti panagayatna iti amin a tattao. (Juan 3:16) No kayattayo ti agbiag nga agnanayon ditoy daga ken simamatalek nga agserbitayo ken Jehova, sigurado nga ipaaynanto kadatayo ti kasayaatan a biag iti baro a lubong. Nagsayaat ngarud nga ibilangtayo ti subbot kas kapatgan nga ebkas ti di agkupas nga ayat ti Dios kadatayo!
SUBADAM TI PANAGAYAT NI JEHOVA KENKA
16. Ania ti epekto ti panangutobtayo iti ayat nga impakita ni Jehova kadatayo?
16 Saan a mabilang dagiti pamay-an ti panangipakita ni Jehova ti di agkupas nga ayatna kadatayo. Inkanta ti salmista a ni David: “Anian a nagpateg kaniak dagiti panunotmo! O Dios, anian a nagdakkel ti pakadagupan ti intero a pakagupgopanda! No koma padasek a bilangen ida, ad-aduda pay ngem uray dagiti binukel ti darat.” (Sal. 139:17, 18) Masapul nga ipalubostayo a daytoy ti mangtignay kadatayo a mangsubad iti ayatna. Aramidentayo ngarud ti amin a kabaelantayo nga agserbi kenkuana.
17, 18. Ania ti sumagmamano a pamay-an tapno masubadantayo ti panagayat ti Dios?
17 Adu dagiti pamay-an a maipakitatayo nga ay-ayatentayo ni Jehova. Kas pagarigan, ipakpakitatayo nga ay-ayatentayo ti Dios ken ti kaarrubatayo no naregtatayo a makiraman iti panangikasaba iti Pagarian. (Mat. 24:14; 28:19, 20) Mapaneknekantayo a pudno ti panagayattayo ken Jehova no ibturantayo dagiti suot ken agmatalektayo. (Basaen ti Salmo 84:11; Santiago 1:2-5.) Uray no agpasartayo iti rigat, agtalektayo nga ammo dayta ti Dios ken tulongannatayo gapu ta napategtayo kenkuana.—Sal. 56:8.
18 Ti panagayattayo ken Jehova tignayennatayo a mangutob kadagiti parsuana ken ti dadduma pay a nakaskasdaaw nga inaramidna. Maipakitatayo nga ay-ayatentayo ti Dios ken ipatpategtayo ti Saona no sipapasnek nga adalentayo ti Biblia. No ay-ayatentayo ni Jehova, kanayon nga agkararagtayo kenkuana. Ad-adda pay nga ayatentayo ti Dios no utobentayo ti daton a subbot a naipaay gapu kadagiti basoltayo. (1 Juan 2:1, 2) Sumagmamano laeng dagitoy a rason a masapul nga ayatentayo ni Jehova kas subad ti di agkupas nga ayatna.


c: text/html

text:
Indauluan ni Mrs. May Joy S. Ranchez, Teacher 2, CNCS ken National Anthem ni Mrs. Imelda Esteban, T3, Pug-os Elementary School.
Welcome Talk ni Mrs. Melvi S. Sajonia, Principal II ti CSCS ket kalpasan ti intermission number, impaay ni Public Schools District Supervisor Helen V. Siruno ti mensahena. Dinakamatna ti pateg ti English Subject a mangingato ti kalidad ti edukasion iti elementaria. Inramanna pay ti Mathematics subject a maysa koma a napateg a kabaelan a patan-ayen kadagiti ubbing.
Binagi ni Mrs. Madelene S. Sonido, MT1, ti Nagsincaoan ES ti pannakaipresentar dagiti agpartisipar iti contested activities idinto ta inakem met ni Mrs. Nora Quibilan, MT1, Sabang ES ti nangiyam-ammo kadagiti mangbukel a Hurado.
Nangipaay met ti mensahe ni Mayor Edgardo “Ediboy” S. Cobangbang, Jr. ket kimmablaaw iti amin a naitabuno. Binigbig ti Alkalde ti saet dagiti mangisursuro ken nagannak a mangmuli kadagiti ubbing nga agballigi iti panagadalda. Kayatna a maitultuloy dagitoy a napateg a gapuanan saan laeng koma iti sports a nag-kampeonan ti Cabugao Delegation iti napalabas a Unit 1 Athletic Meet no di pay koma kadagiti dadduma a benneg ti paglaingan a pakaidayawan ti sapasap.
Impaay met ni SB Member Vicky S. Serna, Committee Chair in Education ti mensahena para iti pannakaidur-as ti lengguahe nga English kas maysa a ramit ti panagdur-as iti benneg ti edukasion.
Imbinsa met ni Ms. Jennifer D. Savellano, Cabugao District English Coordinator iti Orientation/Guidelines/Criteria ti pakontes iti Poem Recitation, Spelling, Read-A-Thon, Declamation ken Essay. Agmalmalem daytoy nga aktibidad agingga iti madanonan ti pannakaiwaragawag dagiti nangabak nga ubbing ken pannakaiwaras ti Awards ken Certificate-da.
Nagpaay nga Emcee ni Mrs. Evangeline Garcia, T3, Bungro ES. # (Web In-Action)

robotstxt: allowed

filter: keep


text:
Kinuna ti Obispo iti impaulogna a Circular 2016-2 a saan a Catholic group ti sekta, a kas ibagbaga ti grupo, ket di rumbeng a makipartisipar dagiti Katoliko iti seremonia dagitoy.
Innayon ti Obispo a maparitan pay daytoy a grupo a mangusar kadagiti kapilia ti Simbaan Katolika para kadagiti liturhiada nga umasping iti rito ti Simbaan Katolika.
Agpaay koma daytoy a pangriing kadagiti papadi a Katoliko a mapanda koma kadagiti away ta dagiti agnanaed kadagitoy a lugar, mawawda iti espiritual a pannakaywan ket dautoy met laeng ti gapuna a nalaka ida nga allilawen dagiti bogus a papadi, kinuna ti Obispo.
(Naipablaak iti Bannawag, Enero 18, 2016 a bilang.)


text:
Siay, Zamboanga Sibugay
Ti Siay ket maysa a maika-2 a klase klase nga ili iti probinsia ti Zamboanga Sibugay iti Filipinas.
Dagiti baranggay[urnosen | urnosen ti taudan]
Ti Siay ket nabennebenneg iti 29 a barbaranggay.[2]
- Bagong Silang
- Balagon
- Balingasan
- Balucanan
- Bataan (Dacanay)
- Batu
- Buyogan
- Camanga
- Coloran
- Kimos (Kima)
- Labasan
- Lagting
- Laih
- Logpond
- Magsaysay
- Mahayahay
- Maligaya
- Maniha
- Minsulao
- Mirangan
- Monching
- Paruk
- Poblacion
- Princesa Sumama
- Salinding
- San Isidro
- Sibuguey
- Siloh
- Villagracia
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Zamboanga Sibugay". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 17 Oktubre 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Zamboanga Sibugay". Datos ti Populasion ti Ili. Dibision ti Panagsukisok ti LWUA. Naala idi 17 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Wikipedia:Napili nga artikulo ita nga aldaw/Septiembre 12
Ti Karayan Kongo (ammo pay idi a kas ti Karayan Zaire ) ket maysa a karayan idiay Aprika, ken isu ti kaadaleman a karayan iti lubong. Addaan daytoy kadagiti narukrukod a kaadalem iti sumurok a 220 metro (720 kadapan). Isu daytoy ti maikatlo a kadakkelan a karayan iti lubong babaen ti tomo a panagayus ti danum. Iti maipatinayon, ti dagup a kaatiddogna iti 4,700 km (2,920 mi) ket mangaramid daytoy ti maikasiam a kaatiddogan a karayan.
To Karayan Kongo ket nakaala ti naganna manipud ti taga-ugma a Pagarian ti Kongo a mabirukan kadagiti daga idiay sabangan ti karayan. Ti Demokratiko a Republika iti Kongo ken ti Republika iti Kongo ket mabirukan iti igid ti daytoy a karayan, ken nanaganan manipud ti daytoy a karayan. Idi nagbaetan ti 1971 ken 1997 ti gobierno idi ti Zaire ket tinawtawaganna daytoy iti Karayan Zaire .
Ti pagayusan a labneng ti Kongo ket sumakop ti 4,014,500 kuadrado kilometro (1,550,000 kuadrado milia).Ti panagayus ti Kongo iti sabanganna ket sumakop manipud ti 23,000 kubiko metmetro kada segundo (810,000 cu ft/s) aginggana ti 75,000 kubiko metmetro kada segundo (2,600,000 cu ft/s), nga addaan iti natimbeng a 41,000 kubiko metmetro kada segundo (1,400,000 cu ft/s).


text:
Unicode
Ti Unicode (Ilokano: Nagkaykaysa a kodigo) ket maysa a pangibilangan a Teknikal a pagalagadan para iti maitunos a panagisaup iti panagkodigo ti karakter ken panagtengngel iti testo ti karakter kadagiti kaaduan a sistema ti panagsurat iti sangalubongan. Naipatarubo a naisilpo iti Sangalubongan nga Agasmang ti Karakter a pagalagadan ken naipablaak iti porma a libro a kas iti Ti Pagaladagan ti Nagkaykaysa a Kodigo (Ingles: The Unicode Standard), ti kinaudi a bersion ti nagkaykaysa a kodigo ket addaan kadagiti 109,000 a karakter a nakasakup kadagiti 93 a sinuratan.


text:
General Luna, Surigao del Norte
Ti General Luna ket maysa a maika-5 a klase nga ili iti probinsia ti Surigao del Norte iti Filipinas.
Dagiti baranggay[urnosen | urnosen ti taudan]
Ti General Luna ket nabingbingay a politikal kadagiti 19 a barbaranggay.[2]
- Anajawan
- Cabitoonan
- Catangnan
- Consuelo
- Corazon
- Daku
- La Januza
- Libertad
- Magsaysay
- Malinao
- Poblacion I (Purok I)
- Poblacion II (Purok II)
- Poblacion III (Purok III)
- Poblacion IV (Purok IV)
- Poblacion V (Purok V)
- Santa Cruz
- Santa Fe
- Suyangan
- Tawin-tawin
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Surigao del Norte". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 8 Hulio 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Surigao del Norte". Datos ti Populasion ti Ili. Dibision ti Panagsukisok ti LWUA. Naala idi 8 Hulio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Baco, Oriental Mindoro
Ti Baco ket maysa a maika-3 a klase nga ili iti probinsia ti Oriental Mindoro iti Filipinas.
Dagiti baranggay[urnosen | urnosen ti taudan]
Ti Baco ket nabingbingay kadagiti 27 a barbaranggay.[2]
- Alag
- Bangkatan
- Burbuli
- Catwiran I
- Catwiran II
- Dulangan I
- Dulangan II
- Lumang Bayan
- Malapad
- Mangangan I
- Mangangan II
- Mayabig
- Pambisan
- Pulang-Tubig
- Putican-Cabulo
- San Andres
- San Ignacio (Dulangan)
- Santa Cruz
- Santa Rosa I
- Santa Rosa II
- Tabon-tabon
- Tagumpay
- Water
- Baras (Mangyan Minority)
- Bayanan
- Lantuyang (Mangyan Minority)
- Poblacion
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Oriental Mindoro". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 24 Septiembre 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Oriental Mindoro". Datos ti Populasion ti Ili. Dibision ti Panagsukisok ti LWUA. Naala idi 24 Septiembre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Dumalneg, Ilocos Norte
Ti Dumalneg ket maysa a maikalima a klase nga ili iti probinsia ti Ilocos Norte iti Filipinas.
Dagiti baranggay[urnosen | urnosen ti taudan]
Ti Dumalneg ket politikal a nabingbingay iti 2 a barbaranggay.[2] Babaen ti keddeng ti Korte Suprema idi Agosto 10, 2012 ti baranggay San Isidro ket naiyalis manipud idiay Bangui, Ilocos Norte.[4]
- Dumalneg
- San Isidro
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Ilocos Norte". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 7 Hulio 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ PR-201309-PP2-01
- ^ "Probinsia ti Ilocos Norte". Datos ti Populasion ti Ili. Dibision ti Panagsukisok ti LWUA. Naala idi 27 Hunio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Tunggal barangay ket binayabayda ti float-da a kaaduan ti naarkosan a kuliglig kasta met iti traktora a nakaipalaonan dagiti nagduduma a produktoda ket nangrugi ti parade iti Cabugao Institute sada naglawlaw ti poblasion a nagtungpal iti Cabugao Central Park (CCP). Naaramid daytoy gapu ta magunggonaan ti kapintasan a float.
Kalpasan ti makapatignay-rikna nga imbokasion ni Mr. Eleuterio S. Piros ken ti Welcome Message ni MAFC Chairman Rogelio Barlolong a nangipannakkelanna a dagiti mannalon ti nangbusat ti umuna nga aldaw ti Piesta, impaay ni Mayor Edgardo “Ediboy” S. Cobangbang, Jr. ti Festival Message-na ket impeksana ti awan ti pangisukatanna ken ti nalaus a panagyamanna iti naisalumina a kinatunos ken kinaadu ti nagpartisipar iti daytoy nga aldaw, Abril 21, 2012, a naisibar para kadagiti mannalon ken mangngalap iti panagpiesta ti ili ti Cabugao.
Gapu iti impakita dagiti mannalon a pannakitunosda ket saan manen nga agtalna ti Alkalde a mangpampanunot kadagiti maipakat a nasamay a programa ken serbisio a mangiragpat pay ti panagbiag dagiti mannalon kas pangsupapakda iti sakripisioda babaen iti Gobierno Munisipal nga idauluanna.
Inyam-ammo ni Provincial Agriculturist Teofilo R. Quintal ni OIC DA-RED Valentino C. Perdido, Ph. D. Iti panagmensahe ti OIC DA Regional Executive Director, dinayawna ti kinaregta dagiti mannalon ditoy Cabugao kas mangesponsor iti umuna nga aldaw ti Piesta ti ili. Innayon ti opisial a di pagduduaan a naprogreso ti ili ti Cabugao gapu ta nakaysa dagiti mannalon a mangidur-as ti agrikultura kas kangrunaan a paggapuan ti pagbiagan ti umili ken tumultulong iti ekonomia ti ili.
Dinayaw ni Dr. Perdido ni Mayor Ediboy iti laingna nga agidaulo ket kunana a no kas kenkuana koma ti amin a lider, nadaras a matun-oyan ti masasao a “development” wenno panagdur-as. Dinayaw pay ti Direktor ti napipintas a kalsada ti barbarangay ditoy Cabugao a mangpadur-as ti Agrikultura.
Pammaneknek, kunana pay , ti nagduduma ken nasasalun-at a bunga ti nateng ken prutas a nailugan iti tunggal float ti barangay a nadur-as ti agrikultura ditoy nga ili.
Innayon pay ti DA Official nga iti kinaprogreso ti ili ti Cabugao iti benneg ti agrikultura ket daytoy ti mang-highlight ti nabaknang a kultura ti ili a mangpadaeg pay ti panangselebrarda ti Piesta. Nagkumit pay ti Direktor a makitinnulong ti opisinana kadagiti mannalon ken lideres ti ili a mangipagteng pay kadagiti kasapulan a programa a mangidur-as pay dagiti mannalon ken ti panagprogreso ti ili.
Naisaruno ti cutting of the ribbon iti Trade Fair ket ni Direktor Perdido ti nanggetteng ti agsumbangir a laso a binayabay da Mayor Ediboy ken dagiti opisiales ti Gobierno Munisipal kadagiti sumrekan iti Trade Fair a nakaipalaonan dagiti nagduduma nga exhibit a produkto, muebles, mulmula, kawes ken dadduma pay a gagangay a makita kadagiti booth ti trade fair.
Kalpasan ti programa iti CCP, nagturong da Mayor Ediboy ken dagiti taga-DA Region agraman dagiti opisiales ti LGU Cabugao ken bisita iti DAYO-Cabugao. Kinablaawanda ken inabrasada dagiti madama nga ag-Dadayo nga umili, sangaili ken nakipaset met iti dayta a pasamak. Nagsarita ni Mayor Ediboy ket imbagana nga itultuloy dagiti kameng nga ipatungpal dagiti napintas nga aramid ken pagsayaatan a kabaelanda nga igannuat ket kitaen met ti Gobierno Munisipal dagiti mainayon latta met a pagimbagan a maipatungpalda. Naaramid ti pannakapili ti Pinaka-Kalabaw ken Pinaka-Baka a nagpaayan ditoy a Hurado da Direktor Perdido ken Provincial Agriculturist Teofilo Quintal.
Maammuan ti mangabak ti “Pinaka” ti crops, fish ken livestock ken dadduma pay a naisayangkat a pakontes kadagiti mannalon iti Farmers’ Night Celebration iti dayta mga aldaw ken petsa.
Nakitaripnong met iti nasao a pasamak da Vice Mayor Danny Q. Gazmen, ABC President, Brgy. Captain Teddy U. Soller, SB Member Dr. Carlito S. Pano, SB Member Benedict Savellano, Mrs. Editha Castillo, Assistant Provincial Agriculturist , DA-HVCDP Coordinator Angel Padilla ken dadduma pay nga opisiales ti DA-Provincial ken DA-RFU 1, MAFC Chairman Rogelio Barlolong, Cabugao Livestock Traders Association President Marciano Raciles ken Federated Farmers President Elmer Bromeo. # (Web In-Action)


text:
WEBSITE A JW.ORG
Biroken ti Linaon ti Website iti Sign Language
Kaaduan a linaon ti sign language ket iti format a video. Naipatarusen ti maysa a paset ti jw.org, agraman ti home page-na, iti sumagmamano a sign language. Saan pay a naipatarus ti site iti dadduma a sign language, ngem addaanda kadagiti video a libro, magasin, ken dadduma pay a publikasion a magun-odan iti seksion a PUBLIKASION.
Usarem ti maysa kadagiti sumaganad nga opsion tapno mabirokam ti linaon ti sign language:
Mangpili iti Maysa a Sign Language
Pamay-an 1: I-click-mo ti Language Picker (Pagpilian iti Lengguahe) tapno agparang ti kompleto a listaan ti amin a lengguahe nga adda iti jw.org.
I-click-mo ti kahon iti Display Sign Languages Only tapno dagiti laeng sign language ti agparang.
Ti sabali pay a pamay-an ket, i-type-mo ti nagan ti sign language iti text box. Dagiti laeng lengguahe a katupag ti in-type-mo ti agparang.
Pamay-an 2: I-click-mo ti link nga “Agbuya iti Sign-Language a Video” iti home page. Mangpilika iti sign language iti listaan.
No ti site ket naipatarusen iti sign language a pinilim, dayta ti agbalin a lengguahe ti site.
Alisto laeng a malasin ti maysa a sign-language site gapu ta adda icon ti tunggal menu option. Ti tunggal icon ket makita a representasion ti maysa a seksion ti site.
Iti seksion a PUBLIKASION, dagiti termino a nausar iti sumagmamano a menu option ket naiduma kadagiti termino iti gagangay a lengguahe. Kas pagarigan, iti sign-language site, nausar ti termino a SONGS para iti opsion a MUSIC.
Usarem dagiti menu tapno makapanka iti linaon ti birbirokem. I-play wenno i-download-mo dagiti video ti sign language.
Mapan iti Seksion a PUBLIKASION
Mapanka iti PUBLIKASION > DAGITI NAITAMPOK A PUBLIKASION.
Piliem ti kayatmo a sign language manipud iti drop-down list. Gapu ta ginasut a lengguahe ti adda iti listaan, mabalin a makatulong kenka ti panangi-click-mo iti drop-down list sa i-type-mo ti nagan ti lengguahe. Dagiti laeng lengguahe a katupag ti in-type-mo ti agparang.
No ti sign language a pinilim ket bassit laeng ti magun-odan a publikasion, aminda ket agparang iti page a DAGITI NAITAMPOK A PUBLIKASION. Nupay kasta, para kadagiti sign language nga addaan iti adu a publikasion, ti laeng dadduma ti agparang iti page a DAGITI NAITAMPOK A PUBLIKASION. Mapanka iti page a pakasarakan kadagiti kita ti publikasion (kas pagarigan, BIBLIA, MAGASIN, LIBRO KEN BROSHUR) tapno makitam dagiti magun-odan iti dayta a publikasion iti sign language.
Usaren ti App a JW Library Sign Language
Mayat ti opsion nga app a JW Library Sign Language no:
kanayon nga usarem dagiti video ti sign language.
mabenepisiaranka iti kaadda dagitoy a video iti mobile device-mo uray no saanka a nakakonektar iti internet.
magun-odan ti app iti us-usarem a sign language.
Para iti kanayonan a detalye, mapanka iti help page ti JW Library Sign Language.


text:
TV Patrol
Ti TV Patrol ket maysa a damdamag a programa a maipabuya iti ABS-CBN ti pagilian iti Filipinas. Daytoy ket maipabuya ti Lunes aginggana iti Biernes a mangrugi iti oras a 6:30 aginggana iti oras a 7:50 iti rabii ken maipabuya pay ti Sabado ken Domingo a mangrugi iti oras a 6:15 aginggana iti oras a 6:45 iti rabii. Mangeg pay daytoy iti radio a kas iti DZMM iti probinsia ti Cebu ken Davao. Mabuya pay daytoy iti The Filipino Channel iti sabsabali a parte ti lubong. Daytoyen ti kabayagan a maipabuybuya a damdamag iti rabii iti pagsasao a Filipino manipud ti pannakaaramidnaidi Marso 2, 1987.


text:
“Isuronak a Mangaramid iti Pagayatam”
“Isuronak a mangaramid iti pagayatam, ta sika ti Diosko.”—SAL. 143:10.
1, 2. Kasano a magunggonaantayo no ikabilangantayo ti pagayatan ti Dios, ken ania ti maadaltayo iti ulidan ni Ari David?
NAPADASAM kadin ti nagusar iti mapa wenno computerized mapping system bayat ti panagbiahem? Kaslaka adda iti tangatang a mangkitkita iti maysa a lugar, ket matulonganka a mangammo iti kasayaatan a ruta a surotem. Makatulong ti kasta a prinsipio no agaramidtayo iti napapateg a desision. No kitaentayo ti bambanag sigun iti panangmatmat ti Namarsua, ‘makapagnatayo iti dalan’ nga anamongan ni Jehova.—Isa. 30:21.
2 Nagsayaat ti ulidan ni Ari David iti nagkauna nga Israel ta iti gistay intero a panagbiagna, inkabilanganna ti pagayatan ti Dios. Usigentayo ti sumagmamano a pasamak iti biag ni David ket kitaentayo no ania ti maadaltayo kenkuana kas lalaki a naan-anay ti pusona ken Jehova a Dios.—1 Ar. 11:4.
RINAEM NI DAVID TI NAGAN NI JEHOVA
3, 4. (a) Ania ti nakatignayan ni David a lumaban ken Goliat? (b) Ania ti panangmatmat ni David iti nagan ti Dios?
3 Panunotem ti napasamak idi sinango ni David ti pagtangtangsit dagiti Filisteo a ni Goliat. Ania ti nakatignayan ni agtutubo a David a lumaban iti agarup siam ket kagudua a pie (2.9 m) ti katayagna a higante a kompleto ti kabal ken armasna? (1 Sam. 17:4) Ti kadi kinatured ni David? Ti kadi pammatina iti Dios? Pudno a nakatulong dagita iti panagballigina. Ngem ti nangnangruna a nakatignayanna a sumango iti dayta a higante isu ti panagraemna ken Jehova ken iti naindaklan a naganna. Sipupungtot a kinuna ni David: “Ta siasino daytoy di nakugit a Filisteo tapno rurodenna dagiti linia ti bakal ti sibibiag a Dios?”—1 Sam. 17:26.
4 Idi sanguennan ni Goliat, kinuna ni David: “Umayka kaniak nga addaanka iti kampilan ken addaanka iti pika ken addaanka iti gayang, ngem umayak kenka nga addaanak iti nagan ni Jehova ti buybuyot, ti Dios dagiti linia ti bakal ti Israel, a rinurodmo.” (1 Sam. 17:45) Gapu ta nagpannuray ni David iti pudno a Dios, naparmekna ti pagkarkarit dagiti Filisteo babaen iti maysa laeng a bato ti pallatibong. Saan laeng nga iti daydi a gundaway no di ket iti intero a panagbiagna a nagtalek ken Jehova ken rinaemna ti nagan ti Dios. Kinapudnona, imparegta ni David kadagiti padana nga Israelita nga ‘ipasindayagda ti nasantuan a nagan ni Jehova.’—Basaen ti 1 Cronicas 16:8-10.
5. Ania a situasion nga umasping iti pananglais ni Goliat ti nalabit pakaipasanguam?
5 Pagpannakkelmo kadi a ni Jehova ti Diosmo? (Jer. 9:24) Ania ti reaksionmo no dagiti kaarruba, katrabahuan, kaeskuelaan, wenno kakabagiam ket laisenda ni Jehova ken umsienda dagiti Saksina? Idepensam kadi ti nagan ni Jehova no lalaisen dayta dagiti tattao, ket agtalekka iti suportana? Agpayso nga adda “tiempo ti panagulimek,” ngem ditay koma ibain a datayo ket Saksi ni Jehova ken pasurot ni Jesus. (Ecl. 3:1, 7; Mar. 8:38) Nupay masapul nga agbalintayo a naannad ken nadayaw iti pannakilangentayo kadagiti tattao a saan nga umawat iti mensahetayo, ditay koma tultuladen dagiti Israelita a ‘nagkullayaw ken nagbuteng iti kasta unay’ idi nangngegda ti pananglalais ni Goliat. (1 Sam. 17:11) Imbes ketdi, agtignaytayo koma a mangsantipikar iti nagan ni Jehova a Dios. Kayattayo a tulongan dagiti tattao a mangammo iti kinapudno maipapan ken Jehova. Isu nga usarentayo ti naisurat a Saona tapno mabigbig ti sabsabali a napateg ti iyaadani iti Dios.—Sant. 4:8.
6. Ania ti panggep ni David iti panangsangona ken Goliat, ken ania koma ti kangrunaan a pakaseknantayo?
6 Adda pay napateg a maadaltayo iti panangsango ni David ken Goliat. Idi nagtartaray ni David a napan kadagiti nakapuesto a buyot ti Israel, insaludsodna: “Anianto ti maaramid iti lalaki a makapapatay iti dayta a Filisteo sadiay ken pudno a makaikkat iti umsi iti Israel?” Kas sungbat, inulit dagiti tattao nga imbaga: “Ti lalaki a mangpapatay ken [Goliat], pabaknangento ti ari iti dakkel a kinabaknang, ket itednanto kenkuana ti bukodna nga anak a babai.” (1 Sam. 17:25-27) Ngem saan a ti material a gunggona ti kangrunaan a pakaseknan ni David. Nasaysayaat ngem iti dayta ti panggepna, ti panangipadayag iti pudno a Dios. (Basaen ti 1 Samuel 17:46, 47.) Datayo ngay? Ti kadi laeng bagbagitayo ti pakaseknantayo? Ti kadi laeng panagbalin a nabaknang ken nalatak ti pampanunotentayo? Kayattayo la ketdi a tuladen ni David, a nangikanta: “O itan-okyo ni Jehova a maibuyog kaniak, ket itandudotayo a sangsangkamaysa ti naganna.” (Sal. 34:3) Sapay koma ngarud ta agtalektayo iti Dios ken iyun-unatayo ti naganna imbes a ti bagbagitayo.—Mat. 6:9.
7. Kasano a mapatanortayo ti nabileg a pammati a kasapulan no saan nga awaten dagiti tattao ti mensahetayo?
7 Naitured ni David a sanguen ni Goliat gapu iti naan-anay a panagtalekna ken Jehova. Addaanen ni David iti nabileg a pammati iti Dios uray idi agtutubo pay. Napatanorna ti kasta a pammati gapu iti panagpannurayna iti Dios idi maysa pay laeng a pastor. (1 Sam. 17:34-37) Kasapulantayo met ti nabileg a pammati tapno maitultuloytayo ti ministeriotayo, nangruna no saan nga umawat dagiti kaskasabaantayo. Maaddaantay iti kasta a pammati no agpannuraytayo iti Dios iti inaldaw nga aktibidadtayo. Kas pagarigan, no agbibiahetayo, mabalintayo a kasarita maipapan iti Biblia dagiti makatugawtayo a pasahero. Ken saantay koma a bumdeng a mangasaba kadagiti masabattayo no mangasabatayo iti binalaybalay.—Ara. 20:20, 21.
NI DAVID INURAYNA NI JEHOVA
8, 9. Kasano nga impakita ni David a sipapanunot iti pagayatan ni Jehova iti wagas a panangtratona ken Ari Saul?
8 Makita met ti panagtalek ni David ken Jehova iti wagas a panangtratona ken Saul—ti kaunaan nga ari ti Israel. Gapu iti imon ni Saul, namitlo a ginayangna ni David tapno mailansa iti diding, ngem nalisian amin dagita ni David ken saan a nagibales. Idi agangay, nagtalaw iti sanguanan ni Saul. (1 Sam. 18:7-11; 19:10) Nangitugot ni Saul iti 3,000 a napili a lallaki manipud iti intero nga Israel ket binirbirokna ni David idiay let-ang. (1 Sam. 24:2) Iti maysa a gundaway, simrek ni Saul iti maysa a kueba a saanna nga ammo a sadiay ti paglemlemmengan ni David ken dagiti lallakina. Mabalin koma a daytan ti gundaway ni David a manggudas iti ari a mangipangpangta iti biagna. Maysa pay, pagayatan ti Dios a ni David ti mangsukat ken Saul kas ari ti Israel. (1 Sam. 16:1, 13) Sigurado a natay koman ti ari no impangag ni David ti kinuna dagiti lallakina. Ngem kinuna ni David: “Narigat a pagarupen, iti biangko, manipud panangmatmat ni Jehova, nga aramidek daytoy a banag iti apok, ti pinulotan ni Jehova.” (Basaen ti 1 Samuel 24:4-7.) Ni Saul pay laeng idi ti ari a pinulotan ti Dios. Saan a kayat ni David nga agawen ti kinaari ni Saul ta saan pay nga inikkat ni Jehova. Ti panangputed ni David iti gayadan laeng ti makinruar a kawes ni Saul ipakitana nga awan ti intensionna a mangdangran iti ari.—1 Sam. 24:11.
9 Impakita manen ni David ti panagraemna iti pinulotan ti Dios iti maudi a pannakakitana iti ari. Iti daydi a gundaway, napan da David ken Abisai iti nagkampuan ni Saul ket nakitada a matmaturog. Nupay impapan ni Abisai nga inyawaten ti Dios daytoy a kabusor iti ima ni David, saan a pinalubosan ni David ti kiddaw ni Abisai a mangpika ken Saul a sumalpot iti daga. (1 Sam. 26:8-11) Gapu ta nagpaiwanwan ni David iti Dios, determinado a nagtignay maitunos iti pagayatan ni Jehova ket saan a nagpaimpluensia iti imbaga ni Abisai.
10. Ania ti mabalin a pakasuotantayo, ken ania ti makatulong kadatayo tapno ditay maimpluensiaan?
10 Mabalin met a masuottayo no pilitendatayo dagiti kakaduatayo a sumurot iti kayatda imbes a suportarandatayo a mangaramid iti pagayatan ni Jehova. Mabalin nga adda dagiti kas ken Abisai a mangimpluensia kadatayo a sumiasi iti pagayatan ti Dios mainaig iti maysa a situasion. Tapno ditay maimpluensiaan, masapul a laglagipentayo ti panangmatmat ni Jehova ken determinadotayo nga agpaiwanwan kenkuana.
11. Ania ti maadalmo ken David no iti panangipangpangruna iti pagayatan ti Dios?
11 Inkararag ni David ken Jehova a Dios: “Isuronak a mangaramid iti pagayatam.” (Basaen ti Salmo 143:5, 8, 10.) Imbes nga agpannuray ni David iti bukodna a kapanunotan wenno agpaimpluensia iti sabsabali, sigagagar a nagpaisuro iti Dios. ‘Minennamenna ni David ti isuamin nga aramid ni Jehova ken inut-utobna ti gapuanan ti Dios.’ Matarusantayo met ti pagayatan ti Dios no sukimatentayo ti Kasuratan ken mennamennaentayo ti adu a salaysay maipapan iti pannakilangen ni Jehova kadagiti tattao.
NAAWATAN NI DAVID DAGITI PRINSIPIO TI LINTEG
12, 13. Apay nga imbukbok ni David ti danum nga inyeg kenkuana ti tallo kadagiti maingel a lallakina?
12 Adda pay maadaltayo iti wagas a panagtignay ni David. Maawatanna dagiti prinsipio ti Linteg ken kayatna nga annuroten dagita. Usigem ti napasamak idi inyebkas ni David a ‘makain-inum iti danum manipud iti pagurnongan ti danum ti Betlehem.’ Tallo kadagiti maingel a lallaki ni David ti simmarakusok iti siudad a sakup idi dagiti Filisteo. Nangalada iti danum ket inyegda kenkuana ngem “saan nga immannugot ni David a manginum iti dayta, no di ket imbukbokna nga agpaay ken Jehova.” Apay? Inlawlawag ni David: “Narigat a pagarupen iti biangko, no maipapan iti Diosko, nga aramidek daytoy! Rebbeng aya nga inumek ti dara dagitoy a lallaki a nangirisgo kadagiti kararuada? Ta inrisgoda dagiti kararuada tapno maiyegda dayta.”—1 Cron. 11:15-19.
13 Ammo ni David a sigun iti Linteg, masapul a maibukbok ti dara agpaay ken Jehova ken saan a mabalin a kanen. Maawatanna met no apay. Ammo ni David a “ti kararua ti lasag adda iti dara.” Apay ngarud a dina kayat nga inumen ti danum idinto ta saan met a dara dayta? Matarusanna ti prinsipio a nakaibatayan dayta a bilin. Para ken David, dayta a danum ket kas kapateg ti dara dagiti tallo a lallaki. Ngarud, saanna a maitured nga inumen dayta isu nga imbukbokna iti daga.—Lev. 17:11; Deut. 12:23, 24.
14. Ania ti nakatulong ken David a mangtulad iti panangmatmat ni Jehova?
14 Inkagumaan ni David a naan-anay a tungpalen ti linteg ti Dios. Inkantana: “Ti panangaramid iti pagayatam, O Diosko, nagragsakak, ket ti lintegmo adda kadagiti makin-uneg a pasetko.” (Sal. 40:8) Inadal ni David ti linteg ti Dios ken minennamennana dayta. Nagtalek a pagimbaganna dagiti bilin ni Jehova. Saan laeng a ti mismo a sasao ti Mosaiko a Linteg ti kayatna a tungpalen no di pay ket dagiti prinsipio a nakaibatayan dagita. No adalentayo ti Biblia, nasayaat a mennamennaentayo ti mabasatayo ken iyukuoktayo dayta iti pusotayo tapno agbalin a makaay-ayo ken Jehova ti aniaman a desisiontayo.
15. Iti ania a pamay-an a di rinaem ni Solomon ti Linteg ti Dios?
15 Adu a parabur ti impaay ni Jehova a Dios iti anak ni David a ni Solomon. Ngem idi agangay, saan a rinaem ni Solomon ti Linteg ti Dios. Dina impangag ti bilin ni Jehova a ti maysa nga ari saan koma a “mangpaadu iti assawa maipaay iti bagina.” (Deut. 17:17) Kinapudnona, nangasawa ni Solomon iti adu a ganggannaet a babbai. Idi lakayen, “dagiti met laeng assawana pinagannayasda ti pusona a sumurot kadagiti sabali a didios.” Aniaman ti mabalin a rasonna, “inrugi nga aramiden ni Solomon no ania ti dakes kadagiti mata ni Jehova, ket saanna a sinurot a naan-anay ni Jehova a kas ken David nga amana.” (1 Ar. 11:1-6) Nagpateg ngarud nga annurotentayo dagiti linteg ken prinsipio a masarakan iti Sao ti Dios! Ti maysa a pagarigan a napateg dayta ket no agplamplanotayo nga agasawa.
16. Kasano a magunggonaan dagidiay agplamplano nga agasawa no maawatanda ti anag ti bilin a makiasawa ‘laeng iti Apo’?
16 No adda ditay kapammatian nga agkursonada kadatayo, ti kadi tignaytayo iparangarangna ti panangmatmat ni David, wenno ti panangmatmat ni Solomon? Naibaga kadagiti pudno a Kristiano a makiasawada ‘laeng iti Apo.’ (1 Cor. 7:39) No kayat ti maysa a Kristiano ti makiasawa, masapul koma a kapammatianna ti pilienna. No maawatantayo ti anag daytoy a Nainkasuratan a pagalagadan, saantayo laeng nga agkedked a makiasawa iti maysa a di manamati no di ket ditay met pagustuan ti romantiko nga interesna kadatayo.
17. Ania ti makatulong kadatayo tapno saantayo a matnag iti silo ti pornograpia?
17 Usigem met no kasano a makatulong kadatayo ti sipapasnek a panagpaiwanwan ni David iti Dios tapno malabanantayo ti sulisog nga agbuya kadagiti pornograpiko a ladawan. Pangngaasim ta basaem dagiti sumaganad a teksto, panunotem dagiti prinsipio a linaon dagita, ken ikagumaam a tarusan ti pagayatan ni Jehova iti daytoy a banag. (Basaen ti Salmo 119:37; Mateo 5:28, 29; Colosas 3:5.) No utobentayo dagiti pagalagadan ti Dios, maliklikantayo ti silo ti pornograpia.
KANAYON KOMA A SIPAPANUNOTTAYO ITI PANANGMATMAT TI DIOS
18, 19. (a) Nupay imperpekto ni David, kasano a nataginayonna ti anamong ti Dios? (b) Ania koma ti determinasionmo?
18 Nupay mapagulidanan ni David iti adu a banag, adda met dagiti nadagsen a basol a naaramidanna. (2 Sam. 11:2-4, 14, 15, 22-27; 1 Cron. 21:1, 7) Ngem pinaneknekanna a nagbabawyanna dagita iti unos ti panagbiagna. Nagna iti sanguanan ti Dios “buyogen ti kinatarnaw ti puso.” (1 Ar. 9:4) Apay a kasta ti makunatayo? Agsipud ta inkagumaan ni David ti agtignay maitunos iti pagayatan ni Jehova.
19 Nupay imperpektotayo, mabalinnatayo nga agtultuloy nga anamongan ni Jehova. Sipapasnek ngarud nga adalentayo ti Sao ti Dios, mennamennaentayo ti maadaltayo, ken dagus nga iyaplikartayo dayta. Iti kasta, kaslatayto iti salmista a sipapakumbaba a nangikararag ken Jehova: “Isuronak a mangaramid iti pagayatam.”


text:
Ti Iyaadani iti Dios Naimbag Kaniak
IDI agtawenak iti siam, saanakon a timmayag. Napasamak dayta 34 a tawenen ti napalabas idiay Côte d’Ivoire, ket uray ita, maysa laeng a metro ti katayagko. Idi madlawen a saanakon a tumayag, pinaregtadak dagiti nagannakko a gagetak lattan ti agtrabaho tapno saanak unay a maseknan iti langak. Nangipatakderak iti paglakuak iti prutas iti sango ti balaymi ket siguraduek a kanayon a nadalus ken naurnos ti paglakuak isu nga adu ti gumatang.
Siempre, awan met ti nabaliwan gapu iti nagaget a panagtrabahok. Pandekak latta isu a marigatanak a mangaramid uray kadagiti simple laeng a bambanag. Marigatanak a manggaw-at kadagiti nangato a counter dagiti paglakuan. Kasla amin a bambanag ket naaramid nga agpaay kadagiti natayag a tattao. Maladingitanak iti kasasaadko, ngem nagbaliw dayta idi agtawenakon iti 14.
Maysa nga aldaw, dua a babbai a Saksi ni Jehova ti gimmatang iti prutas, ket kalpasanna, rinugiandak nga iyadalan iti Biblia. Idi agangay, nabigbigko a napatpateg ti panangammo ken Jehova ken ti panggepna ngem iti pisikal a kasasaadko. Nagsayaatak dayta. Nagbalin a paboritok a teksto ti Salmo 73:28. Kuna ti umuna a pasetna: “Ti iyaadani iti Dios naimbag kaniak.”
Pagammuan ta dagus nga immakar ti pamiliami iti Burkina Faso, ket dakkel ti nagbalbaliwan ti biagko. Iti dati a lugarmi idiay Côte d’Ivoire, masansan a makitkitadak iti abay ti paglakuan iti prutas. Ngem saandak nga am-ammo iti lugar nga immakaranmi isu nga adu ti masmasdaaw a makakita kaniak. Mingmingandak dagiti tattao, isu nga adu a lawas a saanak a rimrimmuar. Idi kuan, nalagipko a nasayaat no umadaniak ken Jehova. Nagsuratak iti sanga nga opisina dagiti Saksi ni Jehova ket binisitanak ni Nani, maysa a misionera a nakamotor.
Kanayon a nagalis ti nadarat a dalan iti lugarmi ket napitak met no panagtutudo. Kanayon a matumba ti motor ni Nani tunggal umaynak iyadalan, ngem saan a pulos a simmardeng. Naminsan, inawisnakon a makigimong. Napanunotko a no rummuarak iti balay, masapul nga anusak ti panangkitkita kaniak dagiti tattao. Maysa pay, no agluganak iti likudan ti motor, manayonan ti dagsen ti motor ket narigaten nga iturong. Nupay kasta, immanamongak, ta pampanunotek ti maikadua a paset ti paboritok a teksto: “Iti Soberano nga Apo Jehova insaadko ti kamangko.”
No dadduma, matumbakami ken Nani iti kapitakan, ngem saan a sayang ti pannakigimongmi. Maragsakanak a makakita kadagiti isem ti kakabsat iti Kingdom Hall a naiduma iti panangmingmingming dagiti tattao kaniak! Siam a bulan kalpasanna, nabautisaranakon.
“Tapno ideklarak amin nga aramidmo” ti maikatlo a paset ti paboritok a teksto. Ammok a ti panangasaba ti kadakkelan a parikutko. Malagipko pay ti damo a panangasabak. Miningmingan ken sinursurotdak dagiti ubbing ken natataengan, ken tinuladda pay ti pannagnak. Nasaktanak, ngem kanayon a pinalagipak ti bagik a kasapulanda ti Paraiso a kas kaniak isu a nagtultuloyak.
Tapno saanak a marigatan, nangalaak iti bisikleta a tallo ti pilidna a mapedalan babaen iti ima. Iduron ti partnerko no sumang-at ket kalpasanna, aglugan no sumalog dayta. Nupay marigatanak idi damo, pagragsakak unay ti mangasaba, isu nga idi 1998, nagpayunirakon.
Adu ti iyad-adalak iti Biblia, ket uppat kadakuada ti nagbautisaren. Inawat met ti maysa a kabsatko a babai ti kinapudno! No madamagko no kasano a rimmang-ay ti dadduma ti kanayon a mangparparegta kaniak no kasapulak dayta. Maysa nga aldaw, idi nagsakitak iti malaria, nakaawatak iti surat manipud Côte d’Ivoire. Adda idi nayadalak iti Biblia a maysa nga estudiante iti unibersidad iti Burkina Faso ket intuloy nga inyadalan ti maysa a kabsat a lalaki. Idi agangay, immakar ti estudiante idiay Côte d’Ivoire. Naragsakanak idi naammuak a maysan a di bautisado nga agibumbunannag!
Kasano a supsuportarak ti bagik? Maysa nga organisasion a tumultulong kadagiti baldado ti nangisuro kaniak nga agdait. Maysa a mannursuro ti nakadlaw iti panagtrabahok ket kinunana: “Masapul a suruandaka nga agaramid iti sabon.” Idi kuan, sinuruandak. Ita, agar-aramidakon iti sabon a paglaba ken pagdigus. Kaykayat dagiti tattao ti aramidko a sabon ken irekomendada pay dagita iti dadduma. Siak a mismo ti agitulod babaen iti tallo ti pilidna a motor.
Ngem nakalkaldaang ta idi 2004, kapilitan nga agsardengak a payunir ta kimmaro ti sakit a marikriknak gapu iti killo a durik. Nupay kasta, kanayonak latta a mangasaba.
Ibagbaga dagiti tattao a nalatakak gapu iti makaawis nga isemko. Talaga nga adu ti panggapuak nga agbalin a naragsak ta ti iyaadani iti Dios naimbag kaniak.—Kas insalaysay ni Sarah Maiga.


text:
Gabon
Nagsasabtan: 1°S 12°E / 1°S 12°E
Ti Gabon (Panangibalikas a Pranses: [ɡabɔ̃]), opisial a ti Republika Gabones (Pranses: République gabonaise),ket ti naturay nga estado iti laud nga aplaya ti Tengnga nga Aprika. Mabirukan idiay ekuador, ti Gabon is ket bineddengan babaen ti Guinea Ekuatorial iti amianan a laud, ti Kamerun iti amianan, ti Republika iti Kongo iti daya ken abagatan, ken ti Golpo ti Guinea iti laud. Daytoy ket addaan iti gangani a kalawa iti 270,000 kuadrado kilometro (100,000 sq mi) ken ti populasionna ket nakarlulo iti 1.5 a riwriw a tattao. Ti kapitolion aken kadakkelan a siudad ket ti Libreville.
Manipud ti wayawayana manipud iti Pransia idi 1960, ti Gabon ket addaanen kadagiti tallo a presidente. Kadagiti nasapa a tawen ti 1990, nangipaammo ti Gabon ti maysa nga adu a partido a sistema ken ti baro a demokratiko a batay-linteg a mangpalubos iti nasaysayaat a proseso ti panagbubutos ken ti reporma dagiti adu a patakder ti gobierno. Ti Gabon ken maysa pay idi a saan a permanente a kameng ti Konseho ti Seguridad ti Nagkaykaysa a Pagpaglian para iti termino iti 2010–2011.
Daiti nagibasaran[urnosen | urnosen ti taudan]
- ^ Department of Economic and Social Affairs Population Division (2009). "World Population Prospects, Table A.1" (PDF). 2008 revision. United Nations. Naala idi Marso 12, 2009.
- ^ a b c d "Gabon". International Monetary Fund.
- ^ "GINI index". World Bank. Naala idi 20 Abril 2016.
- ^ "2015 Human Development Report" (PDF). United Nations Development Programme. 2015. Naala idi Disiembre 15, 2015.
Dagiti silpo ti ruar[urnosen | urnosen ti taudan]
Midia a mainaig iti Gabon iti Wikimedia Commons
Pakaammo ti panagbiahe idiay Gabon manipud iti Wikivoyage (iti Ingles)
- Opisial a website
- Gabon a naikabil iti The World Factbook (iti Ingles)
- Gabon manipud iti UCB Libraries GovPubs.
- Kitaen ti Gabon iti Proyekto ti Nawaya a Direktorio (iti Ingles)
- Wikimedia Atlas iti Gabon
- Dagiti pungol nga artikulo ti heograpia ti Gabon
- Gabon
- Dagiti pagilian idiay Aprika
- Dagiti pagilian a nagbeddengan ti Taaw Atlantiko
- Dagiti dati a kolonia ti Pransia
- Dagiti pagilian ken teritorio nga agsasao ti Pranses
- Dagiti estado a kameng ti La Francophonie
- Dagiti estado a kameng ti Kappon ti Aprika
- Dagiti estado a kameng ti Organisasion ti Islamiko a Pagtitinnulongan
- Dagiti republika
- Dagiti estado ken teritorio a nabangon idi 1960
- Dagiti estado a kameng ti Nagkaykaysa a Pagpagilian
- Dagiti Bantu a pagilian ken teritorio


text:
Minalin, Pampanga
Ti Minalin ket maysa a maika-4 a klase nga ili iti probinsia ti Pampanga iti Filipinas.
Dagiti baranggay[urnosen | urnosen ti taudan]
Ti ili ti Minalin ket nabingbingay a politikal iti 15 a barbaranggay.[2]
- Bulac
- Dawe
- Lourdes
- Maniango
- San Francisco 1st
- San Francisco 2nd
- San Isidro
- San Nicolas (Poblacion)
- San Pedro
- Santa Catalina
- Santa Maria
- Santa Rita
- Santo Domingo
- Santo Rosario (Poblacion)
- Saplad
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Pampanga". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 11 Agosto 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Pampanga". Datos ti Populasion ti Ili. Dibision ti Panagsukisok ti LWUA. Naala idi 11 Agosto 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
SALUDSOD DAGITI AGTUTUBO
Ania ti Aramidek no Adda Mangbastos Kaniak?
Ania ti seksual a panangbastos?
Ti panangbastos wenno sexual harassment ket aniaman a makapasuron a seksual a kababalin—a pakairamanan ti panangtsansing wenno panangisawang iti malisioso a sasao. Ngem no dadduma, saan a nalawag ti nagdudumaan ti panangsutil, panagalembong wenno flirting, ken panangbastos.
Ammom kadi ti nagdudumaan dagita? Tapno maammuam, sungbatam ti sexual harassment quiz!
Nakalkaldaang ta saan a kanayon nga agpatingga ti pannakabastos uray no nakaturposkan iti panageskuelam. Ngem no ita ket addaankan iti kompiansa ken abilidad a kasapulam a mangsango iti pannakabastos, nakasaganakanton no maipasangoka iti dayta iti pagtrabahuan. Mabalinmo pay a mapasardeng ti mangbasbastos tapno dinan mabiktima ti dadduma!
Ania ti aramidek no adda mangbasbastos kaniak?
Dakdakkel ti posibilidadna nga agpatingga ti pannakabastos no maawatam ti kaipapanan dayta ken ammom ti ar-aramidem! Panunotem ti tallo a situasion ken no ania ti mabalinmo nga aramiden iti tunggal maysa.
SITUASION:
“
Adda dagiti katrabahuak a lallaki nga in-inauna nga amang ngem siak. Sangkaibagada a napintasak ken kunada nga ub-ubingda la koma iti 30 a tawen. Maysa kadakuada ti napan iti likudak sana inangot ti buokko!”—Tabitha, 20.
Mabalin koma a pinanunot ni Tabitha: ‘Mabalin a sumardengto no baybay-ak ken an-anusak lattan.’
No apay a mabalin a di makatulong dayta: Kuna dagiti eksperto a no dagiti biktima baybay-anda ti panangbastos, masansan nga agtultuloy ken kumaro pay dayta.
Daytoy ti padasem: Sikakalma ken silalawag nga ibagam iti mangbasbastos kenka a kaguram ti ibagbagana wenno ti kababalinna. “
No adda mangtsansing kaniak,” kuna ti 22 anyos a ni Taryn, “
sanguek sa ibagak a dinakto pulos sagsagidenen. Dayta ti mangalarma kenkuana.” No bastosennaka latta, agtalinaedka a natibker ken dika sumuksuko. No maipapan iti panangtaginayon iti nangato a moral a pagalagadan, ibalakad ti Biblia, “
Agtalinaedkayo a natibker, ken awan pagkuranganna.”—Colosas 4:12, Ti Baro a Naimbag a Damag Biblia.
Kasano ngay no pangtaannaka ti mangbasbastos kenka? Nasaysayaat no dimon komprontaren. Darasem ketdi ti pumanaw agingga a posible, ken agpatulongka iti mapagtalkan nga adulto.
SITUASION:
“
Idi addaak iti maikanem a grado, adda dua a babbai a nangguyod kaniak iti pasilio. Tomboy ti maysa kadakuada, ket kayatnak a kadeyt. Nupay nagkedkedak, didak sinardengan. Inaldaw a basbastosendak tunggal umakarkami iti sabali a klase. Adda pay naminsan nga impadegdak iti pader!”—Victoria, 18.
Mabalin koma a pinanunot ni Victoria: ‘No adda asinoman a pangibagaak iti daytoy, baka ibagada a nakapuyak, ken nalabit awan mamati kaniak.’
No apay a mabalin a di makatulong dayta: No dika agipulong, mabalin a di sumardeng ti mangbasbastos kenka ken mabalin nga itultuloyna a bastosen ti dadduma.—Eclesiastes 8:11.
Daytoy ti padasem: Agpatulongka. Mabalin a matulongandaka dagiti nagannak ken mannursurom tapno agsardeng ti mangbasbastos kenka. No ngay didaka patien dagiti nagipulongam? Padasem daytoy: Tunggal adda mangbastos kenka, isuratmo dagiti detalye. Isuratmo ti aldaw, oras, ken lugar, agraman dagiti imbagana. Kalpasanna, ikkam ti kopia ti nagannak wenno ti mannursurom. Adu ti ad-adda a mangserioso iti naisurat a reklamo ngem iti naisao a reklamo.
SITUATION:
“
Kabutbutengko ti maysa a miembro ti rugby team. Agarup 6.5 a pie ti katayagna, ken dandani 135 a kilo ti kadagsenna! Immulana iti panunotna nga addanto tiempo a ‘makadennanak.’ Iti uneg ti makatawen, dandani inaldawnak a rirriribuken. Naminsan, duduakami iti uneg ti classroom. Idi umas-asidegen, timmakderak a dagus sa timmarayak a rimmuar.”—Julieta, 18.
Mabalin koma a pinanunot ni Julieta: ‘Kasta a talaga ti lallaki.’
No apay a mabalin a di makatulong dayta: Nalabit saan nga agbalbaliw ti mangbasbastos kenka no panunoten ti amin a saan a dakes ti ar-aramidenna.
Daytoy ti padasem: Ikarigatam a liklikan ti ‘basta panangkatawa’ wenno panangisem lattan iti dayta. Imbes ketdi, siguraduem a ti reaksionmo—agraman ti ekspresion ti rupam—ket nalawag nga ipakitana iti mangbasbastos kenka no ania ti maawatmo ken dimo maawat nga ar-aramidenna.
Ania ti aramidek no mapasamak dayta kaniak?
PUDNO NGA ESTORIA 1:
“
Kayatko a nasayaat ti panangtratok iti amin a tattao. Isu nga uray no kanayondak a basbastosen dagiti lallaki, ibagak kadakuada nga isardengda dayta—ngem saanak a serioso unay, ken masansan a nakaisemak no kasarsaritak ida. Pagarupda no agal-alembongak.”—Tabitha.
No sika ni Tabitha, ania koma ti reaksionmo kadagidiay a mangbasbastos? Apay?
Apay a mabalin a panunoten ti mangbasbastos nga agal-alembongka kenkuana?
PUDNO NGA ESTORIA 2:
“
Nangrugi ti amin babaen laeng kadagiti binabastos a sasao ti dadduma a lallaki a kaklasek iti P.E. Sumagmamano a lawas a diak inkankano ti ibagbagada, ngem kimmaro la dayta. Kalpasanna, umaydan makikatugaw sadak kallabayen. Induronko ida, ngem didak sinardengan. Idi kuan, maysa kadakuada ti nangyawat kaniak iti papel a naglaon iti malisioso a mensahe. Intedko dayta iti maestrak. Nasuspende gapu iti dayta. Idi pay la koma nga impulongko iti maestrak!”—Sabina.
Panagkunam, apay a saan a dagus a nagipulong ni Sabina iti maestrana? Nasayaat ngata dayta nga inaramidna? Apay a kasta ti sungbatmo?
PUDNO NGA ESTORIA 3:
“
Maysa a lalaki ti immasideg ken adingko a Greg iti uneg ti banio. Inasitganna a permi ni Greg sana kinuna, ‘Bisongennak.’ Imbaga ni adingko a dina kayat, ngem saan a pimmanaw ti lalaki. Masapul pay la nga iduron ni Greg ti lalaki tapno pumanaw.”—Suzanne.
Panagkunam, biktima ngata ni Greg iti panangbastos? Apay a kasta ti sungbatmo?
Ania ti ammom a makagapu no apay a medio agpangadua dagiti lallaki a mangestoria no binastos ida ti padada a lalaki?
Umanamongka kadi iti pamay-an ni Greg a nangsango iti situasion? Ania koma ti inaramidmo?
Ammuem pay ti ad-adu: Kitaem ti kapitulo 32 a “Kasanok a Masalakniban ti Bagik iti Seksual a Pannakaabuso?” iti libro a Dagiti Saludsod nga Iyimtuod ti Agtutubo—Dagiti Sungbat nga Epektibo, Tomo 1.


text:
Paset 3: Pannakaispal Manipud Egipto Inggana ti Umuna nga Ari ti Israel
Inturong ni Moises dagiti Israelitas manipud Egipto a napan idiay Bantay Sinai, a sadiay inikkan ti Dios ida ti linlinteg. Ket, ni Moises nangibaon ti 12 a lallaki a mang-espia iti daga ti Canaan. 10 kadakuada ti nagsubli a dakes ti damagda. Inallukoyda dagiti tattao nga agsublin idiay Egipto. Gapu itoy, nagalla-alla dagiti Israelitas idiay letang ti 40 a tawtawen.
Iti kamaudiananna, napili ni Josue a mangidaulo kadagiti Israelitas nga agturong idiay daga ti Canaan. Tapno matulonganda a mangtagikua iti daga, pinataud ni Jehova dagiti milagro. Kalpasan ti innem a tawen, naalan ti daga manipud kadagiti Canaanitas.
Mangrugi ken Josue, naiturayan ti Israel iti 356 a tawtawen iti uk-ukom. Maammuantayo ti kaaduan kadakuada, agraman dadduma a matalek a babbai a nagbiag kadagiti a panawen. Iti isuamin, ti paset TRES saklawenna ti 396 a tawtawen ti historia.


text:
Dagiti Video a Mangparagsak iti Puso
“Mabasbasa ni Jehova ti puso dagiti nagannak.” Dayta ti panangdeskribir ti maysa nga ama idiay Malaysia kadagiti serye ti animated video nga Agbalinka a Gayyem ni Jehova.
Sipud idi nairuar ti umuna a paset, nangaramiden dagiti Saksi ni Jehova iti serye dagiti animated video a mangitampok ken ni Caleb ken ti pamiliana. Dagiti video, a mabuya itan iti jw.org, isuroda kadagiti ubbing dagiti napateg a leksion maipapan iti naimbag nga ar-aramid ken ti panagbalin a nasinged iti Dios, kas iti no apay a rumbeng a dida agtakaw ken no kasanoda nga agkararag iti Dios.
Ti umuna a video daytoy a serye ket naipatarusen iti 131 a lengguahe a pakagunggonaan dagiti ubbing iti intero a lubong.
Nagsayaat a Reaksion
Insurat ti maysa nga ina nga addaan iti lima nga annak: “Sipud idi naawatmi ti DVD nga Umimdeng, Agtulnog, ket Mabendisionan makalawas ti napalabasen, agarup namin-50 a nabuyamin dayta.”
Ni Millie a taga-England ket agtawen iti 12. Ni manongna a Thomas ket agtawen iti 15 ken addaan iti Down syndrome. Insurat ni Millie: “Addaan ni manongko a Thomas kadagiti video ni Caleb iti iPad-na, isu a maipabuyana dayta kadagiti gagayyemna idiay eskuelaan. Magustuanna dagiti kanta ken nagmayat ti panangkantana kadagita nga uray la nakasangit ti maysa a karelihionanmi. Nakaay-ayat a kitaen.”
Kastoy ti insurat ni Ava a nangibaga nga agedaden iti 8 a tawen, 9 a bulan, ken 25 nga aldaw: “Nakalalaing da Caleb ken ni manangna a mangisuro kadagiti ubbing.”
Insurat met ni Mikaylah: “Innem ti tawenko. Pagyamanan iti DVD nga Umimdeng, Agtulnog, ket Mabendisionan. Isursuronak nga agtulnog kadagiti nagannakko ta dayta ti mangparagsak ken Jehova.”
Makagunggona ti Linaonna
Maysa nga agkabannuag nga animator (eksperto iti panagaramid kadagiti cartoons) a saan a maysa kadagiti Saksi ni Jehova ti nagbuya iti video a Dakes ti Agtakaw. Bimmilib unay nangruna idi naammuanna a maysa la a bassit a grupo dagiti animator ti nangaramid iti dayta. Kinunana: “Adda dagiti am-ammok nga agtrabtrabaho kadagiti dadakkel ken babbabassit nga studio ti animation. No dadduma, pampanunotek no kasano ngata ti agtrabaho kadagiti kasta a lugar. Ngem kinaagpaysuanna, amin a trabaho ken panagreggetda ket mangpataud laeng iti pagkakatawaan dagiti tattao iti sumagmamano nga oras. Agingga la ditan. Ngem dagiti ar-aramidenyo ket mangpasayaat iti biag dagiti ubbing, isursurona ida nga agaramid iti naimbag, liklikan ti dakes, ken tulonganna ida nga agaramid iti nasayaat a desision. Adda panggep ti ar-aramidenyo, banag a makatulong kadagiti tattao.”
Umanamong dagiti nagannak iti intero a lubong. Insurat ti maysa nga ina: “Binuya ti tallo ti tawenna nga anakko a ni Quinn ti video a Pannakigayyem ken Jehova. Iti tengnga ti kanta, kinitanak, inkabilna ti bassit nga imana ti barukongna sana kinuna: ‘Mommy, maragragsakanak a mangbuybuya iti daytoy a video.’ ”


text:
Panagaramid iti Nainsiriban a Desision Bayat ti Kinaagtutubo
‘Dakayo nga agtutubo a lallaki ken kasta met dakayo a birhen, idaydayawyo ti nagan ni Jehova.’—SAL. 148:12, 13.
1. Ania a makagunggona a trabaho ti tagtagiragsaken ti adu nga agtutubo?
AGBIBIAGTAYO iti makapagagar a tiempo. Ita laeng nga adda minilion a tattao manipud iti amin a nasion nga agdaydayaw ken Jehova. (Apoc. 7:9, 10) Adu nga agtutubo ti maragragsakan a tumulong kadagiti sabsabali a mangammo iti makaispal-biag a kinapudno iti Biblia. (Apoc. 22:17) Adda dagiti agtutubo a mangyad-adal iti Biblia ken tumultulong iti sabsabali a maaddaan iti nasaysayaat a biag. Ikagkagumaan met ti dadduma nga iranud ti naimbag a damag kadagiti tattao a naiduma ti pagsasaona. (Sal. 110:3; Isa. 52:7) Ania ti masapul nga aramidem tapno ad-adda a makagunggona ti pannakiramanmo iti daytoy a trabaho?
2. Kasano nga ipakita ti kapadasan ni Timoteo a sidadaan ni Jehova a mangitalek iti responsabilidad kadagiti agtutubo? (Kitaen ti ladawan iti rugi ti artikulo.)
2 Kas agtutubo, mabalinmo ti mangaramid kadagiti desision nga agresultanto iti ad-adu nga oportunidad iti panagserbim iti Dios. Kas pagarigan, ni Timoteo a taga-Listra ket nangaramid kadagiti nasayaat a desision a nagresulta iti panagbalinna a misionero idi agtawen iti sumurok-kumurang a 20. (Ara. 16:1-3) Nalabit sumagmamano laeng a bulan kalpasan a pinanawan ni Pablo ti baro a kongregasion idiay Tesalonica gapu iti naranggas a pannakaidadanes, imbaonna ni Timoteo nga agsubli sadiay tapno pabilgenna dagiti kakabsat. (Ara. 17:5-15; 1 Tes. 3:1, 2, 6) Panunotem laengen ti gagar ni Timoteo idi naitalek kenkuana dayta nga annongen!
TI KAPATGAN A DESISIONMO
3. Ania ti kapatgan a desision a mabalinmo nga aramiden? Kaanom a rumbeng nga aramiden dayta?
3 Ti kasayaatan a tiempo a panagaramid iti napapateg a desision ket bayat ti kinaagtutubo. Ngem adda desision a kapatgan iti amin—isu ti panagserbi ken Jehova. Kaano ti kasayaatan a panangikeddeng iti dayta? Kuna ni Jehova: “Lagipem . . . ti Naindaklan a Namarsuam kadagiti aldaw ti kinaagtutubom.” (Ecl. 12:1) Ti kasayaatan a pamay-an a maaramidam dayta ket ti naan-anay a panagserbim ken Jehova. (Deut. 10:12) Ti panagserbim iti Dios iti amin a pusom ti kapatgan pay laeng a desision a maaramidam. Dayta ti mangapektar iti intero a masakbayam.—Sal. 71:5.
4. Ania a napapateg a desision ti mangapektar iti panagserbim iti Dios?
4 Siempre, saan laeng a ti panagserbim ken Jehova ti desision a mangapektar iti masakbayam. Kas pagarigan, mabalin a pampanunotem met no agasawaka wenno saan, no asino ti pakiasawaam, ken no anianto ti panggedam. Napateg dagitoy a desision, ngem nainsiriban nga ikeddengmo nga umuna ti agserbi ken Jehova iti amin a pusom. (Deut. 30:19, 20) Apay? Agkakanaig ngamin dagitoy a desision. Ti desisionmo mainaig iti panagasawa ken trabaho apektaranna ti panagserbim iti Dios. (Idilig ti Lucas 14:16-20.) Kasta met, ti tarigagaymo nga agserbi iti Dios apektaranna ti desisionmo mainaig iti panagasawa ken panggedan. Isu nga ikeddengmo nga umuna no ania ti kapatgan iti biagmo.—Fil. 1:10.
ANIA TI ARAMIDEM BAYAT TI KINAAGTUTUBOM?
5, 6. Mangted iti pagarigan no kasano nga agresulta iti makapnek a biag ti panagaramid kadagiti umiso a desision. (Kitaen met ti artikulo a “Ti Desisionko Idi Ubingak” iti daytoy a ruar.)
5 No naikeddengmon ti agserbi iti Dios, panunotem no ania ti kayatna nga aramidem ken no kasano a makapagserbika kenkuana. Insurat ti maysa a Japanese a kabsat a lalaki: “Naminsan, idi agtawenak iti 14, kaduak a napan nangasaba ti maysa a panglakayen ket napaliiwna a saanak a naragsak iti ministerio. Siaalumamay nga imbagana: ‘Nasayaat sa no agawidka pay laeng, Yuichiro. Kalpasanna, agtugawka ken panunotem a naimbag no ania ti naaramidan ni Jehova para kenka.’ Inaramidko ti imbagana. No mano nga aldaw a pinampanunot ken inkarkararagko dayta. In-inut a nagbaliw ti panangmatmatko. Idi agangay, maragragsakanakon nga agserbi ken Jehova. Magusgustuak a basaen dagiti kapadasan dagiti misionero, ket pinampanunotko no kasano a makapagserbiak a naan-anay iti Dios.
6 “Inrugik ti mangaramid kadagiti desision a makatulongto kaniak nga agserbi ken Jehova iti sabali a pagilian,” kinuna pay ni Yuichiro. “Kas pagarigan, nangalaak kadagiti kurso a pakasursuruak iti Ingles. Idi nagturposakon iti hayskul, nagbalin a part-time a trabahok ti panangisuro iti Ingles tapno makapagpayunirak. Idi agtawenakon iti 20, rinugiak ti agsursuro iti Mongolian ket naaddaanak iti gundaway a makikadua iti maysa a grupo dagiti agibumbunannag a Mongolian. Dua a tawen kalpasanna, idi 2007, pimmasiarak iti Mongolia. Idi nakikaduaak iti dadduma a payunir iti ministerio ken nakitak nga adu ti interesado, kayatkon ti umakar ken tumulong. Nagsubliak ngarud idiay Japan tapno iplanok dagiti aramidek. Nangrugiak nga agpayunir ditoy Mongolia idi Abril 2008. Narigat ti biag ditoy. Ngem adu a tattao ti interesado iti naimbag a damag, ket tultulongak ida nga umadani ken Jehova. Kombinsidoak a pinilik ti kasayaatan a biag.”
7. Ania dagiti desision a masapul nga aramidentayo? Ania ti masursurotayo ken Moises?
7 Sika ti mismo nga agpili no kasano nga usarem ti biagmo kas maysa a Saksi ni Jehova. (Jos. 24:15) Saan a dakami ti agdesision no mangasawaka wenno saan, no asino ti pakiasawaam, wenno no ania ti serkam a trabaho. Piliem kadi ti trabaho a mabiit laeng a sursuruen? Sumagmamano kadakayo ti agnanaed kadagiti napanglaw a purok; dadduma met ti adda kadagiti nabaknang a siudad. Addaankayo iti nagduduma a personalidad, abilidad, kapadasan, paginteresan, ken naespirituan a kalat. Nalabit nagduduma ti kasasaadyo, kas kadagidi Hebreo nga agtutubo iti nagkauna nga Egipto. Nanam-ay idi ti biag ni Moises iti palasio ti ari, idinto ta maad-adipen dagiti padana a Hebreo nga agtutubo. (Ex. 1:13, 14; Ara. 7:21, 22) Kas kadakayo, kasapulanda met idi ti mangaramid iti napapateg a desision. (Ex. 19:4-6) Masapul nga ikeddeng ti tunggal maysa kadakuada no ania ti aramidenna iti biagna. Pinili ni Moises ti umiso a desision.—Basaen ti Hebreo 11:24-27.
8. Ania ti makatulong kadagiti agtutubo a mangaramid iti nasayaat a desision?
8 Tulongannaka ni Jehova a mangaramid kadagiti nainsiriban a desision bayat ti kinaagtutubom. Nangipaay kadagiti prinsipio a mabalinmo nga usaren iti aniaman a situasion. (Sal. 32:8) Kasta met, matulongannaka dagiti nagannakmo ken dagiti panglakayen a mangyaplikar kadagitoy a prinsipio. (Prov. 1:8, 9) Usigentayo ti tallo a prinsipio ti Biblia a makatulong kenka a mangaramid kadagiti nainsiriban a desision.
TALLO A PRINSIPIO TI BIBLIA A MAKATULONG KENKA
9. (a) Apay a maikunatayo nga ipapaayannatayo ni Jehova iti dignidad iti panangtedna kadatayo iti wayawaya nga agpili? (b) Ania dagiti oportunidad a silulukat kenka no sapulem nga umuna ti Pagarian?
9 Sapulem nga umuna ti Pagarian ti Dios ken ti kinalintegna. (Basaen ti Mateo 6:19-21, 24-26, 31-34.) Ipapaayannatayo ni Jehova iti dignidad ta inikkannatayo iti wayawaya nga agpili. Saanna nga ibagbaga kenka a masapul nga usarem ti intero a panawen ti kinaagtutubom a mangasaba. Ngem insuro ni Jesus a napateg ti panangsapul nga umuna iti Pagarian. No iyaplikarmo daytoy a prinsipio, makasarakkanto iti adu nga oportunidad a maipakitam ti ayatmo iti Dios ken iti sabsabali ken ti panangipategmo iti namnama a biag nga agnanayon. Bayat a pampanunotem ti maipapan iti pannakiasawa ken panagtrabaho, tingitingem no ti desisionmo ket agresultanto iti nalabes a pannakaseknam iti material a bambanag imbes nga iti panagbalinmo a naregta maipaay iti Pagarian ti Dios ken iti kinalintegna.
10. Apay a naragsak ni Jesus? Ania dagiti desision a mangyeg kenka iti kinaragsak?
10 Tagiragsakem ti agserbi iti sabsabali. (Basaen ti Aramid 20:20, 21, 24, 35.) Insuro kadatayo ni Jesus daytoy a napateg a prinsipio ti biag. Nagbalin a naragsak ta inaramidna ti pagayatan ni Amana imbes a ti bukodna a pagayatan. Naragsakan met ni Jesus a nakakita nga ipangpangag dagiti naemma a tattao ti naimbag a damag. (Luc. 10:21; Juan 4:34) Mabalin a nariknam metten ti rag-o iti panangtulong iti sabsabali. No ibataymo dagiti kangrunaan a desisionmo iti biag kadagiti prinsipio nga insuro ni Jesus, sigurado a naragsakkanto, ken maragsakan met ni Jehova.—Prov. 27:11.
11. Apay a napukaw ni Baruc ti rag-ona? Ania ti imbalakad kenkuana ni Jehova?
11 Ti panagserbitayo ken Jehova ti gubuayan ti kadakkelan a ragsaktayo. (Prov. 16:20) Agparang a nalipatan dayta ni Baruc a sekretario ni Jeremias. Adda idi gundaway a saanen a naragsak iti panagserbina ken Jehova. Isu nga imbaga kenkuana ni Jehova: “Isapsapulam ta bagim iti naindaklan a bambanag. Dika itultuloy ti agsapul. Ta adtoy mangipagtengak iti didigra iti isuamin a lasag, . . . ket itedkonto kenka ta kararuam kas maysa a samsam kadagiti amin a disso a papanam.” (Jer. 45:3, 5) Panagkunam, ania koma ti makaipaay ken Baruc iti ragsak—ti panagsapul iti naindaklan a bambanag wenno ti pannakaispal iti pannakadadael ti Jerusalem kas matalek nga adipen ti Dios?—Sant. 1:12.
12. Ania a desision ti nakatulong ken Ramiro nga agbalin a naragsak?
12 Maysa kadagiti nagbalin a naragsak iti panagserbina iti sabsabali ket ni Ramiro. Kinunana: “Narigat ti biagmi ken agnanaedkami iti maysa a purok iti Kabambantayan ti Andes. Isu nga idi imbaga ni manongko a pagadalennak iti kolehio, dakkel daytoy nga oportunidad. Ngem nabiit pay idi a nabautisaranak kas maysa a Saksi ni Jehova, ket adda payunir a nangawis kaniak a mapan iti maysa a bassit nga ili tapno mangasaba sadiay. Inkeddengko ti sumurot kenkuana. Sinursurok ti agpukis ken nangipatakderak iti barbershop tapno masuportarak ti bagik. Adu a tattao iti dayta nga ili ti nagpayadal iti Biblia. Idi agangay, immakarak iti kabubuangay a kongregasion nga agus-usar iti katutubo a lengguahe. Sangapulo a tawen itan nga agserserbiak kas amin-tiempo a ministro. Awanen ti sabali pay a trabaho a makaipaay kaniak iti rag-o no di ti panangtulongko iti sabsabali a mangammo iti naimbag a damag iti mismo a pagsasaoda.”
13. Apay a ti kinaagtutubo ti kasayaatan a panagserbi ken Jehova a naan-anay?
13 Tagiragsakem ti agserbi ken Jehova bayat ti kinaagtutubom. (Basaen ti Eclesiastes 12:1.) Saan a kasapulan nga adda natalged a panggedam sakanto agpayunir. Ti kinaagtutubo ti kasayaatan a tiempo a rugiam ti agserbi ken Jehova iti amin a pusom, bayat nga awan pay ti adu a responsabilidadmo iti pamilia ken kapigpigsaam pay a mangaramid kadagiti narigat nga annongen. Ania ti kayatmo nga aramiden para ken Jehova ita ta agtutuboka pay? Nalabit kalatmo ti agpayunir wenno kayatmo ti mangasaba kadagiti tattao a sabali ti lengguahena. Wenno baka kayatmo nga ad-adu pay ti maaramidam iti mismo a kongregasionyo. Aniaman ti kalatmo, masapul a kabaelam a suportaran ti bagim. Isaludsodmo iti bagim: ‘Ania ngata a trabaho ti piliek, ken kasano kaadu a panagsursuro ti kasapulak?’
USAREM DAGITI PRINSIPIO TI BIBLIA ITI PANAGDESISIONMO
14. Ania ti masapul a pagannadam no agplamplanoka para iti masanguanan?
14 Dagiti tallo a prinsipio ti Biblia nga inusigtayo ket makatulong iti panagpilim iti trabaho. Ammo la ketdi dagiti guidance counselor iti eskuelaanyo no ania dagiti trabaho iti lugaryo. Wenno amangan no adda ahensia ti gobierno a makaibaga kenka no ania a trabaho ti alisto a serkan iti lugaryo wenno iti lugar a kayatmo a pagserbian. Mabalin a matulongandaka—ngem agannadka. Amangan no padasen dagidiay saan nga agserserbi ken Jehova nga itukit dita pusom ti panagayat iti lubong. (1 Juan 2:15-17) No dagiti ididiaya daytoy a lubong ti kitkitaem, amangan no allilawennaka ta pusom.—Basaen ti Proverbio 14:15; Jer. 17:9.
15, 16. Siasino ti makaipaay kenka iti nainsiriban a balakad maipapan iti panagpili iti trabaho?
15 No ammomon dagiti trabaho a pagpiliam, kasapulam ti praktikal a balakad. (Prov. 1:5) Siasino ti mabalin a makatulong kenka nga agpili maibatay kadagiti prinsipio ti Biblia? Dumngegka kadagidiay mangay-ayat ken Jehova, mangay-ayat kenka, ken makaammo iti situasionmo. Matulongandaka a mangusig iti kapasidadmo ken motibom. Nalabit makatulong dagiti ibagada iti panangusigmo kadagiti kalatmo. Dakkel ti maitulong dagiti nagannakmo no ay-ayatenda ni Jehova. Makaipaay met kenka iti nasayaat a balakad dagiti panglakayen iti kongregasionyo. Makisaritaka met kadagiti payunir ken kadagiti agdaldaliasat a manangaywan. Apay a pinilida ti amin-tiempo a panagserbi? Kasano nga inrugida ti agpayunir, ken kasanoda a sinuportaran ti bagida? Ania dagiti bendision nga inawatda?—Prov. 15:22.
16 Dagidiay talaga a makaam-ammo kenka ti makaipaay iti nainsiriban a balakad. Kas pagarigan, amangan no kayatmon ti agsardeng nga ageskuela iti hayskul ket agpayunirka laengen gapu ta saanmo a maanusan ti adu nga ipapaaramidda iti eskuelaan. Daydiay mangipatpateg kenka maawatanna ti motibom ket matulongannaka a mangipateg iti panageskuela ken saan a nalaka a maupay. Napateg daytoy a kualidad no kayatmo ti naan-anay a makapagserbi ken Jehova.—Sal. 141:5; Prov. 6:6-10.
17. Aniada a desision ti masapul a liklikantayo?
17 Amin nga agserserbi ken Jehova ket maipasango kadagiti situasion a mabalin a mangpakapuy iti pammatida ken mangyadayo kadakuada ken Jehova. (1 Cor. 15:33; Col. 2:8) Ngem adda dagiti kita ti trabaho a mamagpeggad iti espiritualidadmo. Adda kadi am-ammom a ‘narba ti pammatina’ gapu iti pinilina a trabaho? (1 Tim. 1:19) Nainsiriban a liklikam ti agaramid kadagiti desision a mamagpeggad iti relasionmo ken Jehova.—Prov. 22:3.
TAGIRAGSAKEM TI KINAAGTUTUBOM KAS MAYSA A KRISTIANO
18, 19. Ania ti masapul nga aramidem tapno maaddaanka iti tarigagay a mangaramid iti ad-adu pay iti panagserbim ken Jehova?
18 No talaga a kayatmo ti agserbi ken Jehova, gundawayam dagiti oportunidad a silulukat kenka kas agtutubo nga adipen ti Dios. Ita ti tiempo a mangaramidka kadagiti desision a makatulong kenka a mangtagiragsak iti panagserbi ken Jehova.—Sal. 148:12, 13.
19 Ngem ania ti masapul nga aramidem no awan ti tarigagaymo a mangaramid iti ad-adu pay iti panagserbim ken Jehova? Itultuloymo a patibkeren ti pammatim. Kalpasan nga inladawan ni apostol Pablo ti panagreggetna a gumun-od iti bendision ti Dios, insuratna: “No agannayas ti isipyo iti sabali iti aniaman a pamay-an, ti Dios ipalgaknanto kadakayo ti kababalin nga adda iti ngato. Uray no kasta, aniaman ti nagtengantayon a panagrang-ay, agtultuloytayo koma a magna a siuurnos iti daytoy met laeng a rutina.” (Fil. 3:15, 16) Laglagipem nga ay-ayatennaka ti Dios ken pagsayaatam dagiti balakadna. Ni Jehova ti kasayaatan a makatulong kenka a mangaramid kadagiti nainsiriban a desision bayat ti kinaagtutubom.


text:
SUHETO ITI AKKUB | KASANOM A SANGUEN DAGITI PAKADANAGAM?
Panagdanag Gapu iti Peggad
“No mangngegko ti uni ti wangwang, agkibbayo ti barukongko ket tumarayak iti lugar a paglemmengan no adda bumtak a bomba,” kuna ni Alona. “Ngem uray addaak sadiay, madanaganak latta. Nakarkaro manen no naguni dayta nga addaak iti ruar ta awan paglemmengak. Naminsan a magmagnaak iti kalsada, nagsangitak nga uray la diak makaanges. Adu nga oras ti limmabas saak kimmalma. Idi kuan, naguni manen ti wangwang.”
Maysa laeng ti gubat iti adu a mamagpeggad iti biag. Kas pagarigan, no maammuam nga adda makapapatay a sakitmo wenno ti maysa nga ipatpategmo, mariknam a kasla nagtupak ti langit kenka. Madanagan met ti dadduma ta mabutengda iti masanguanan. Pampanunotenda, ‘Anianto ngata ti situasion ti lubong a pagbiagan dagiti annakmi? Nakaronto ngata ti gubat, krimen, polusion, panagbalbaliw ti klima, ken saksakit?’ Kasanotayo a sanguen dagiti kasta a pakadanagan?
Ammo ti masirib a tao a mapasamak ti dakes a bambanag isu a no “nakakita iti didigra [wenno peggad] aglemmeng.” (Proverbio 27:12) No kasano a protprotektarantayo ti pisikal a bagitayo, maprotektarantayo met ti panunot ken emosiontayo. No agbuyatayo iti nararanggas a pelikula ken nakabutbuteng a damdamag, lallalo a madanagantayo ken dagiti annaktayo. Ngem dina met kayat a sawen a lemlemmengantayo ti realidad no liklikantayo dagita. Saan a dinisenio ti Dios ti isiptayo tapno agpanunot iti dakes. Imbes ketdi, masapul a punnuentayo dayta iti “aniaman a bambanag a napudno, . . . nalinteg, . . . nadalus, . . . maay-ayat.” No kasta ti aramidentayo, tulongannatayo “ti Dios ti talna” a maaddaan iti natalna a panunot ken natalged a rikna.—Filipos 4:8, 9.
TI PATEG TI KARARAG
Tulongannatayo ti pudpudno a pammati a mangsango iti pakadanagantayo. Inyunay-unay ti Biblia: “Agridamkayo no maipapan kadagiti kararag.” (1 Pedro 4:7) Mabalintayo ti agpatulong iti Dios ken dumawat iti sirib ken tured tapno maaramidtayo ti kasayaatan iti agdama a situasiontayo, a kombinsidotayo a “denggennatayo maipapan iti aniaman a dawdawatentayo.”—1 Juan 5:15.
Ibaga ti Biblia a ni Satanas, saan a ti Dios, ti “agturay iti daytoy a lubong” ken “ti intero a lubong adda iti pannakabalin daydiay nadangkes.” (Juan 12:31; 1 Juan 5:19) Idi insuro ni Jesus nga ikararagtayo nga ‘ispalennatayo iti daydiay nadangkes,’ impakitana a pudpudno ni Satanas ken ti panangisalakan ti Dios. (Mateo 6:13) “No aguni ti wangwang, dawatek ken Apo Jehova a tulongannak a kumalma,” kuna ni Alona. “Kasta met a tawagannak ni lakayko ket agkararagkami a dua. Talaga a makatulong ti kararag!” Dayta ket kas iti ibaga ti Biblia: “Ni Jehova asideg kadagidiay amin nga umaw-awag kenkuana, kadagidiay amin nga umawag kenkuana iti kinapudno.”—Salmo 145:18.
TI NAMNAMATAYO ITI MASANGUANAN
Iti Sermonna iti Bantay, insuro ni Jesus dagiti adalanna nga ikararagda: “Umay koma ti pagariam.” (Mateo 6:10) Ikkatento ti Pagarian ti Dios ti amin a makadangran a pakadanagantayo iti agnanayon. Babaen iti “Prinsipe ti Kappia” a ni Jesus, “pagsardengen [ti Dios] dagiti gubat agingga iti ungto ti daga.” (Isaias 9:6; Salmo 46:9) “Mangukomto [ti Dios] iti tengnga ti adu nga ili . . . Saandanto a mangitag-ay iti kampilan, nasion maibusor iti nasion, saandanto met a sursuruenen ti pannakigubat . . . . Awanto ti asinoman a mamagpigerger kadakuada.” (Mikias 4:3, 4) Dagiti naragsak a pamilia “mangbangondanto iti balbalay ket agnaedda; ket pudno unay nga agmuladanto kadagiti kaubasan ket kanenda ti bungada.” (Isaias 65:21) “Ket awanto ti agtataeng nga agkuna: ‘Masakitak.’”—Isaias 33:24.
Uray kasano ti panagan-annadtayo ita, saantay a kanayon a malisian dagiti “di mapakpakadaan a pasamak” wenno maliklikan nga addatayo iti di umiso a lugar iti di umiso a tiempo. (Eclesiastes 9:11) Kas iti napalabas a ginasut a tawen, matmatay dagiti nasingpet a tattao gapu iti gubat, kinaranggas, ken saksakit. Ania ti namnama dagita nga inosente a biktima?
Agbiagto manen ti minilion a tattao, a ti Dios laeng ti makaammo iti bilangda. Ita, arigna matmaturogda pay laeng iti perpekto a lagip ti Dios agingga nga “amin dagidiay adda kadagiti pakalaglagipan a tanem . . . rummuarda.” (Juan 5:28, 29) Maipapan iti panagungar, ipasigurado ti Biblia: “Daytoy a namnama adda kadatayo kas maysa a sinipete [wenno angkla] maipaay iti kararua, agpadpada a sigurado ken natibker.” (Hebreo 6:19) Ken “nangipaay [ti Dios] iti pammatalged kadagiti amin a tattao iti panangpagungarna [ken Jesus] manipud kadagiti natay.”—Aramid 17:31.
Iti agdama, adda latta pakadanagan uray dagidiay mangikagkagumaan a mangparagsak iti Dios. Ngem napagballigian da Paul, Janet, ken Alona dagiti pakadanaganda ta nangaramidda kadagiti praktikal a pamay-an tapno masolusionan dagita. Nagpatulongda met iti Dios babaen ti kararag, ken pinatibkerda ti pammatida iti namnama iti masanguanan nga ibagbaga ti Biblia. Kas iti napadasanda, ‘ti Dios a mangipaay iti namnama punnuennakay koma iti rag-o ken talna babaen iti panamatiyo.’—Roma 15:13.


text:
Segun ken ni Mr. Edgar S. Balangatan, Municipal Technologist ken Techno-Demo Coordinator, inyusuat ti opisina ti DA-LGU ti Techno-Demo In Hybrid Rice Cum Palay Check System kadagiti 10 a barbarangays ti ili a Cabugao kas iti Brgys. Cuancabal, Lipit, Cael-layan, Salomague, Rizal, Aragan, Cacadiran, Sagayaden, Pug-os ken Turod. Daytoy ket pinunduan ti Gobierno Munisipal ket agarup maysa ektaria ti kalawa ti tunggal demo-farm. Narugian ti panagbunubon idi Hunio 16-18, 2010.
Sabali laeng ti pinunduan ti Departamento ti Agrikultura (DA) iti Hybrid Rice Cluster Demo a buklen ti lima (5) ektaria ti tunggal disso. Napili ti Brgy. Cuancabal ken Sisim a nakaaramidan ti demo-farm. Adda met latta programa ti DA-LGU maipapan iti panagmula ti nateng ket maaramid ti Hybrid Vegetable Seeds Distribution kadagiti mannalon nga agmulmula ti nateng nangruna iti in-between ken off-season (agtultuloy).
Nabenneg ti dua a cropping seasons ti panagmula dagiti mannalon. Iti Wet Season, Hunio-Nobiembre, pagay ti kaaduan a maimula, nateng ken mais dagiti nangato a disso ken um-uma idinto ta iti Dry Season Crop, Nobiembre-Mayo, ket tabako, mais, sandia, bawang, lasona, agduduma a nateng ken adda met latta masasao a 2nd crop ti pagay a kaaduanna nga inbred ti klasena.
Saan met a paudi ti pannakaasikaso dagiti ayup ket segun ken ni Dr. Melvin Castro, DVM, Livestock Inspector ti LGU, agtultuloy ti panagbakuna dagiti dadakkel nga ayup iti HEMO-SEP Vaccine, pannakaited pay ti anti-rabies kadagiti aso, kasta pay iti branding ti baka ken nuang.# (Insurat ni Joed Sajonia)


text:
Hainismo
Ti Hainismo ket tradisional a naamammuan iti Haina darma, ket maysa a Indiano a relihgion a mangpatuldo iti maysa adalan iti saan kinaranggas kadagiti amin a sibibiag a parsua. Daytoy ket maysa kadagiti kaduogan a relihion iti lubong a matugotan kadagiti ramutna iti taga-ugma nga India.[1] Ti kinunkuna ti tradision iti daytoy a pammati ket insersermon babaen dagiti duapulo ket uppat a nagsasaruno a nangitaktakder iti pammati a naamammuan a kas ti tirthankara. Ti Hainismo ket mangiyunay-unay ti espiritual a kinawaya ken panagpapada a baetan kadagiti amin a porma ti biag. Dagit iagsansanay iti daytoy a relihion ket namatmatidad a ti di naranggas ken kabukbokodan a panagtengngel ket isu ti pamay-an a pakabalinanda a makagun-od ti pannakawaya manipud ti siklo dagiti panagungar manen.
Ti Hainismo ket maysa a relihioso a minoridad idiay India, nga adda dagiti 4.2 riwriw a sumursurot, ken dagiti sumorsurot kadagiti imigrante a komunidad idiay Belhika, idiay Estados Unidos, idiay Kanada, Hong Kong, Hapon ken Singapur.[2] Dagiti Hain ket addaanda kadagiti kangatuan a degrado iti literasia para kadagioti amin a relihioso a komunidad idiay India,[3] ken dagiti biblioteka ti manuskritoda ket isu ti kaduogan iti pagilian.[4]
PakasaritaanUrnosen
Ti Hainismo ket maysa a representatibo iti shramana a tradision, nga isu idi ket mays a saan a Vedic a tignay a maipada iti naipakasaritaan a relihion ti Vedic. Ti tunggal may kadagitoy a sanga ti taga-ugma a relihion ti Indian ket nakaimpluensia met laeng kadagiti kaniada. Ti shramana a tradision ket akinrebbeng idi para kadagiti mainaig a konsepto iti saṃsāra ken moksha.[1] Adda pay reperensia iti Rishabha, ti immuna a jaina tirthankara, iti Vedic a literatura.[5]
Ti pannakaipakita ti labus a pigura ti maysa a lalaki iti puseto nga nakatakder nga agmetmeditasion ket adu a makita idiay Ginget ti Indus a Sibilisasion, a mangipakpakita ti pannakaikapetna iti Hainismo.[6][7] Ni Ram Prasad Chanda, nga isu idi ti nangimaton ti panagkalkali iti Ginget ti Indus a Sibilisasion, ket nangibagbaga:[8]
Saan laeng a dagiti nakatugaw a diosen kadagiti selio ti Indus ket adda ida ti yoga a postura ken nakasaksi ti kaadda ti Yoga idiay Ginget ti Indus a Sibilisasion iti dayta nga adayo a panawen, dagiti agtaktakder a diosen kadagiti selio ket mangipakpakita pay ti Kayotsarga (tiagtaktakder a postura iti meditasion) a puesto. Ti postura a Kayotsarga ket naisalsalunima iti Hain. Daytoy ket maysa apostura a saan nga agtugtugaw ngem agtaktakder daytoy. Iti Adi Purana a Libro XV III, ti postura aKayotsarga ket naipalplawag iti pannakaikapet iti penitensia ni Rishabha.
Ni Pārśva ket isu ti kasapaan a tirthankara a mabalin a makedngan amapetsaan; isu ket nagbiag idi maika-9 a siglo BCE.[9] Dagiti tradision ket nangibagbaga a dagiti nagannak kenni Mahavira' ket sinursurotda dagiti insursurona. Nupay kasta, isu ket saan a maikeddeng a kas ti nangibangon ti Hainism. Ni Herman Jacobi, ti maysa a nalatak nga indologista, ket nangisurat:[5]
Awan ti maipaneknekan a ni Parshva ket isu idi ti nangbangon ti Hainism. Ti Hain a tradision ket nagkaykaysa iti panagaramid kenni Rishabha a kas tirthankara a kas ti nangibangon ket mabalin nga adda naipakasaritaan iti tradision a mangaramid kaniana iti immuna a tirthankara.
Ii maika-6 a BCE, ni Vardhamana Mahavira ket nagbalin a maysa kadagiti kaimpluensiaan a manursuro iti Hainismo.[10] Isu ket nangbangon ti dakkel a grupo dagiti disipulo a nakaadal ken simmursurot kadagiti insursurona. Dagiti disipulo ket tinawtawaganda isuna a kas ti jina, a literal a maipatarus a kas agparparikma. Dagiti kinaudi a simmursurot kaniana ket nagus-usarda ti nabaliwan a titulo a mangitudo kaniada: Hain, dagiti sumursurot ti jina.[11]
Idi las-ud ti maika-4 a siglo BCE, ti Mauryan a Dinastia ket dimteng a nagturay. Ti immuna nga emperador ti Mauryan, ni Chandragupta, ket nagbalin a Hain kadagiti kinaudi a paset ti panagbiagna. Isu idi ket disipulo ni Badhrabahu, ti maysa a Hain ācārya nga akinrebbeng para iti pannakaiyaddang ti Hainismo idiay abagatan nga India.[12] Ti Kalinga ket taengan idi dagiti Haina. Ti mannakigubat nga emperadorna a ni Kharavela[13] ket akinrebbeng idi para iti pannakaiyaddang ti Hainismo iti ballasiw ti Indiano a subkontinente. Ti taga-ugma asiudad ti Pithunda, kapitolio iti Kalinga, ket naipalplawag iti jaina a testo ti Uttaradhyana Sutra a kas maysa a nangruna a sentro idi panawen ti Mahavira, ken kankanayon idi a papanan babaen dagiti agtagtagilako manipud idiay Champa.[14] Ni Rishabha, ti immuna a tirthankara, ket rinaraeman ken dinaydayawan idi idiay Pithunda ken naamammuan a kas ti Kalinga Jina. Idi maika-4 a siglo BCE, ni Mahapadma Nanda ket pinarukmana ti Kalinga ken nangala ti maysa nga estatua ni Rishabha manipud idiay Pithunda ken inpanna idiay kapitoliona a Magadha. Ti panagraut ni Ashoka ken ti panagay-ayat ti annuroten a Budista ket nagpakaro a nagparmek kadagiti Hain iti Kalinga. Nupay kasta, idi umuna a siglo BCE ti empedor Kharvela ket pinarukmana ti Magadha, innalana ti estatua ni Rishabha ken inkabilna idiay Udaygiri, idiay asideg ti kapitoliona a Shishupalgadh. Dagiti rukib ti Khandagiri ken Udaygiri idiay asideg ti Bhubaneswar ket isu laeng dagitoy ti nabatbati a bato a monunento ti Hain idiay Orissa.[15]
Dagiti notaUrnosen
- ^ a b Shah 1998a, p. 8
- ^ Glasenapp 1999, p. 271
- ^ 2001 a Datos ti Senso iti relihion ket naipablaak, Gobierno ti India, naala idi 1 Septiembre 2010
- ^ Dundas 2002, p. 83
- ^ a b Sangave 2001, p. 131
- ^ Rankin 2010, p. 44
- ^ Sangave 2001, pp. 107–108
- ^ Chatterjee 1932, p. 159
- ^ Charpentier 1922, p. 153
- ^ Fisher, Mary Pat (2008), Dagiti Sibibiag a Relihion (Maika-7 nga ed.), Upper Saddle River: Pearson Education, p. 120
- ^ Sangave 2001, pp. 100–101
- ^ Glasenapp 1998, p. 42
- ^ Tobias 1991, p. 100
- ^ Ghadai, Balabhadra (Hulio 2009), "Maritimo a Tawidan iti Orissa" (PDF), Orissa a Panagrepaso, naala idi 12 Nobiembre 2012
- ^ Dundas 2002, pp. 113, 201
Dagiti nagibasaranUrnosen
- Charpentier, Jarl (1922), "Ti Pakasaritaan dagiti Hain", Ti Cambridge a Pakasaritaan ti India, 1, Cambridge
- Chatterjee, Ramananda (1932), Ti Moderno a Panagrepaso, 52, Prabasi Press Private Limited
- Cort, John E. (1995), "Dagiti Hain a Kamalig ti Pannakaammo : Dagiti Tradisional a Biblioteka idiay India", Warnakan ti Oriental a Kagimongan ti Amerikano, 115 (1): 77, doi:10.2307/605310
- Dundas, Paul (2002), Dagiti Hain, Routledge, ISBN 978-0-415-26605-5
- Glasenapp, Helmuth Von (1999), Hainismo: Ti Indiano a Relihion ti Pannakisalakan, Delhi: Motilal Banarsidass, ISBN 81-208-1376-6
- Jacobi, Hermann (1884), Jaina Sutras Pasett I, Dagiti Sagrado a Libro iti Daya, 22
- Jain, Jyotindra; Fischer, Eberhard (1978), Haina nga Ikonograpia, Brill Publishers, ISBN 978-90-04-05259-8
- Jaini, Padmanabh S. (1991), Henero ken Pannakisalakan: Dagiti Suppiatan ti Haina iti Espiritual a Pannakawaya iti Babbai, Unibersidad ti California, ISBN 978-0-520-06820-9, naala idi 10 Enero 2013
- Jaini, Padmanabh S. (1998), Ti Haina a Dalan iti Puripikasion, Motilal Banarsidass, ISBN 978-81-208-1578-0, naala idi 10 Enero 2013
- Jaini, Padmanabh S. (2000), Dagiti naurnog a Papel kadagiti Panagadal ti Haina, Motilal Banarsidass, ISBN 978-81-208-1691-6, naala idi 10 Enero 2013
- Koller, John M. (Hulio 2000), "Ti Syādvadā a kas ti Epistemolohiko a Tulbek iti Haina a katengngaan a Waya iti Metapisika ni Anekāntavāda", Pilosopia Daya ken Laud, Honululu, 50 (3): 628, ISSN 0031-8221, JSTOR 1400182, doi:10.1353/pew.2000.0009
- Rankin, Aidan (2010), Adu a Bangir ti Saririt: Ti Baro a Politika iti Kararua, John Hunt Publishing, ISBN 978-1-84694-277-8
- Sangave, Vilas Adinath (1980), Komunidad ti Haina (Maika-2 nga ed.), Bombay: Nadayeg a Prakashan, ISBN 978-0-317-12346-3
- Sangave, Vilas Adinath (2001), Dagiti Rupa ti Hainolohia: Napilpili Papel ti Panagsukisok iti Kagimongan ti Haina, Relihion, ken Kultura, Mumbai: Nadayeg a Prakashan, ISBN 978-81-7154-839-2
- Sangave, Vilas Adinath (2006), Dagiti Aspeto ti Haina a relihion (5 nga ed.), Bharatiya Jnanpith, ISBN 978-81-263-1273-3
- Shah, Natubhai (1998a), Hainismo: Ti Lubong dagiti Agparparikma, 1, Sussex Academic Press, ISBN 978-1-898723-30-1
- Shah, Natubhai (1998b), Hainismo: Ti Lubong dagiti Agparparikma, 2, Sussex Academic Press, ISBN 978-1-898723-31-8
- Shah, Umakant P. (1987), Jaina-Rupa-Mandana, Abhinav Publications, ISBN 978-81-7017-208-6
- Sethia, Tara (2004), Ahiṃsā, Anekānta ke Hainismo, Motilal Banarsidass, ISBN 978-81-208-2036-4
- Tobias, Michael (1991), Puersa ti Biag: Ti Lubong ti Hainismo, Jain Publishing Company, ISBN 978-0-87573-080-6
- Upadhye, A. N. (1982), Cohen, Richard J., ed., "Mahavira ken dagiti Insursurona", Warnakan ti Oriental a Kagimongan ti Amerikano, Oriental a Kagimongan ti Amerikano, 102 (1), JSTOR 601199, doi:10.2307/601199
- Vallely, Anne (2002), Dagiti Agsalsalaknib ti Transsendente: Ti Maysa nga Etnolohia itimaysa a Komunidad ti Asetiko a Hain, Unibersidad ti Toronto a Pagmalditan, ISBN 978-0-8020-8415-6
- Vyas, R.T. (1995), Dagiti Panagadal iti arte ti Haina ken ikonograpia ken dagiti kakuyogana suheto, Abhinav Publications, ISBN 978-81-7017-316-8
- Wiley, Kristi L. (2009), Ti A aginggana ti Z iti Hainismo, Scarecrow Press, ISBN 978-0-8108-6821-2
- Williams, Robert (1991), Yoga nga Haina: Ti Panagsukisok iti Mediebal a Śrāvakācāras, Motilal Banarsidass, ISBN 978-81-208-0775-4


text:
Pakaseknan daytoy ti espekulasion dagiti agtagikua ti pagtagilakuan a bumassit ti paglakuanda no agoperar ti pasdek ti Grocery iti asideg ti Tiendaan ti ili a Cabugao.
Nupay kasta, inalay-ayan ti Ama ti Ili daytoy a pammati dagiti aglaklako. Nakitinnulong ni ABC President, Brgy. Captain Teddy U. Soller a nangilawlawag ti pannakaisakit ti kasasaad dagiti aglaklako iti tiendaan kas iti sumaganad:
- Adda 4 porsiento a mark-up ti presio ti Grocery ditoy Cabugao. Ti 2 porsiento ket maidiskuento kadagiti taga-Cabugao a gumatang iti groseriada. Mairehistro ti amin nga agtagilako iti uneg ti tiendaan malaksid kadagiti sari-sari store ket maikkanda ti ID a pakakitaan a mabenepisiaranda itoy a gannuat.
- Mapalugodan latta dagiti grocery owners a gumatang iti dumayo nga agideliber ngem masapul nga aglisensian iti Munisipio ti naud-udi ken saandan a mapalubosan a mapan agideliber iti sukida iti barangay tapno saan a maapektaran dagiti aglako ti tiendaan.
Dinakamat ni Mayor Ediboy nga iti agtultuloy a programa ti LGU a pannakatulong ken pannakapapigsa ti sektor-agrikultura iti biang dagiti mannalon ken mangngalap ket agtultuloy met a mapapigsa ti “purchasing power” dagiti umili nga ad-adu nga adda kadaytoy a sektor.
Iti kasta, ti pannakapapigsa ti kabaelan a gumatang ti amin a sektor ket masustener ti sumaysayaat ken panagdur-as ti negosio gapu iti adu a mapaglakuan ken mairaman met a pumintas ti ekonomia ti ili gapu iti pagrebbengan dagiti maseknan a bayadanda.
Nakiraman a naki-dialog dagiti adda dadakkel a puestoda iti tiendaan nga isuda Mr. Roger Tajardon ken Mr. Billy Valderama. # (Web In-Action)


text:
Rehional a pagsasao
Ti rehional a pagsasao ket ti pagsasao a naisasao iti maysa a lugar iti naturay nga estado, no man daytoy ket bassit a lugar, maysa a pederal nga estado wenno probinsia, wenno ti sabali a nalawlawa a lugar.
Iti sangalubongan, para kadagiti panggep iti Dokumento ti linteg para kadagiti Rehional wenno Minoridad a Pagsasao, ti kayat a sawen ti "rehional ken minoridad a sasao" ket dagiti:
- tradisional a naus-usar iti kaunegan iti naited a teritorio iti Estado babaen dagiti umili iti dayta nga Estado a mangporma iti grupo a basbassit iti bilang ngem iti amin a paset ti populasion ti Estado; ken
- maigiddiat manipud iti wenno dagiti opisial a pagsasao iti dayta nga Estado[1]
Ti pannakabigbig dagiti rehional wenno minoridad a pagsasao ket nasken a saan a maiyallilaw iti pannakabigbig a kas maysa nga opisial a pagsasao.
Dagiti nagibasaran[urnosen | urnosen ti taudan]
- ^ "European Charter for Regional or Minority Languages". Council of Europe. Naala idi 11 Marso 2015.


text:
ITI NAPALABAS...
Nailungunen idi inyawid da diyay Diyos ti alwad na nga Manong Junie.
Binagsol kanu dagiti nakaapa da nga fraternity idiyay Manila.
Naibales da met laeng isuna kadaydiyay aldaw nga pan-nakapatay na.
Agkaabay da pay idiyay morgue piman.
Mayat sa ti sumrek ti fraternity ti kunak idi.
Exciting...
SEPTEMBER 1989
Dakami 'tay inawagan da nga Ammonia Batch.
Adu ngamin iti naulaw idi final initiation mi diyay Kampo Kuatro. Siyak sa laeng ti haan nga nag-collapse.
In-nem kami nga neophyte: ni Cabanaysdey nga nadamag ko nga pimmusayen, ni KBL nga gapu ta kil-lo ti tam-mudo na ket binirnasan da nga kasta, ni Bagis Joey, ni Bagis Freddie, siyak, kenni Sis Marlyn nga pinaynalan da uray nu haan met nga agbasbasa.
Kastoy ti sequence mi: agkakanabsiit nga sippapo ti rupa [blessing], nagado nga paddle, belting [tal-lo nga basnot ti sinturon iti bukbukot mi kada miyembro], mental torture [pinagsalasala ken pinag-iin-nungo da kami, pinakan dakami pay ti sili!], atay kunkuna da nga istasyon [sag-gaysa nga minuto nga bugbog kada dua nga miyembro], ken Indian Run [madi kami unay makatarayen a ta limteg met dagiti lupluppo men isu nga intaya mi lattan dagiti agtut-tutot nga bukot mi nga binasnutan da iti sangsanga ti bay-yabas].
Ayna Apo, ket pinuuran da pay ti urmot mi!
Kasla kami la nagsida iti sanga-gabsuon nga birabid ti rikna mi idi malpas.
Pinaangutan da kami iti ammonia ngem kim-maru met ti ulaw mi ta kaang-angot na met tay nabangles nga isbo!
Makadumingo kami nga haan nga makatugaw.
Ayna ti rigat na mi nga tumak-ki ken agtugawen aya!
Umay dakami met pinasyar dagiti sister nga adda balon da nga nakabote a napudot nga danum nga isu't impalpadaligdig da kadagitay limteg nga laslasag mi.
Inlutlutuwan ken inlablabaan da kami pay piman.
Mapalabas ti makadumingo ket acceptance min.
Pinalikawkawan mi nga nakaparintumeng diyay puon ti narra nga kimkimpetan mi iti kasta la unay idi rugyan da nga ramisen dagiti lumlumteg pay apo nga bakrang mi!
Makaulaw nga pudno!


text:
(Naadaw iti basirepublic.blogspot.com. Naipablaak iti Bannawag idi 2002. Adda iti baba ti video ti panangikanta 'toy numo a nangputar met laeng iti melodiana. Pasensiaanyo la bassiten ti kuankuansit a timek.)
pakaipaskilan dagiti kaudian a partuat, gannuat, pasamak ken damag iti daniw ken musika dagiti ilokano
10.14.2012
Naim-imas ti Marunggay No Maal-alaan
(Naadaw iti basirepublic.blogspot.com. Naipablaak iti Bannawag idi 2002. Adda iti baba ti video ti panangikanta 'toy numo a nangputar met laeng iti melodiana. Pasensiaanyo la bassiten ti kuankuansit a timek.)


text:
Naisagut dagiti traysikelan a naarkila a nakailuganan dagiti ganagan ken adda met naipasadia a nagluganan ti dadduma a barangay a tinarabay ti Presidente ti mannalon ken Kapitan ti Barangay-da.
“Nagdaras ken naurnos ti pannakaiwaras ti ganagan gapu iti ID-system. Mapabileg ti gimongmi ket pagyamananmi kada Apo Mayor Ediboy ken ti babaenna ta agtultuloy ti panangtratarna kadakami a mannalon,” imbatad ni Mr. Eustaquio C. Baclig, Presidente, Maradodon Farmer’s Association.
“Makatulong unay daytoy a programa ti Munisipio kadakami a mannalon. Sapay koma ta ammo met dagiti padami a makaawat a mangapresiar kadaytoy a naisagut,” kinuna met ni Kagawad Aniceto P. Garcia, ti Sitio Caset, Barangay Maradodon, Cabugao, Ilocos Sur.
Sumaggaysa laengen ti mannalon nga agsangpet iti kamalmanna ngem naanus latta dagiti pannakabagi ti DA-LGU a manguray iti kaudian a dumteng agingga iti 4:30 pm. # (Situational Report, Web In-Action)